Ar brosesion : dijentiled, dougerien bannieloù, tud a vrezel, floc’hed, mevelien, a gemer o flasoù er sal – ur floc’h a zoug ur c’hleze noazh war ur pluñveg. Arzhur a zoug e gurunenn war e benn.\nAN DUD A VREZEL\nNoel ! Noel ! d’hon aotroù benniget Arzhur !\nBevet Arzhur, duk ar Vretoned !...\nARZHUR a y-a da azezañ war e gador\nBennozh deoc’h holl, marc’heien kalonek ! Bennozh deoc’h ivez, tud a vrezel ! Eürus ’on hiriv es hoc’h eürusted !\nLAN A ZINAN\nPriñs, gwelet a rit en-dro deoc’h ho kwazien feal ha karadek. Gant plijadur e reketont deoc’h un donedigezh hag ur ren eürus !\nRa c’hellin, lakaat da barañ adarre war va sujidi muiañ-karet devezhioù Hoel-ar-Meur, hag a oe ken skedus ! Dirak aoter an Doue hollc’halloudek hoc’h eus klevet ac’hanon bremaik o touiñ e virin atav gwirioù an Iliz hag ar veleien ! Ret eo din bremañ, e kastell va zud kozh, ober ul le all. Degasit din va c’hleze. Ar floc’h a dosta hag y-a d’an daoulin dirak an duk.\nLAN a gemer ar chleze hag her ro da Arzhur\nVa aotroù, setu amañ kleze Jafrez, ho tad. Touit eta war ar groaz a zo oc’h ober dorn dezhañ, e virot hag e tifennot bepred gwirioù an noblañs, hag e klaskot bepred mad ho sujidi.\nARZHUR oc’h astenn e zorn war ar c’hleze\nDirak Doue ha dirazoc’h holl, baroned feal, soudarded kalonek, marc’heien, hag all, e touan war ar c’hleze-mañ e virin bepred hag e tifennin eus va holl nerzh e-pad va buhez ho kwirioù ha kement grad-vat a zo bet roet deoc’h betek-henn gant ar re ’zo bet em raok. Ra vo va le klevet gant Doue !\nBevet Arzhur a Vreizh-Izel ! Noel ! Noel !\nBezomp holl laouen, Bretoned,\nEn deiz-mañ kaer ha benniget,\nSetu kurunet hon duk ker !\nBezomp holl laouen ha seder !\nWar e dal diroufenn ni ’wel\nSked ha gened hor Breizh-Izel\nHag en despet d’e yaouankiz,\nArzhur zo leun a vailhantiz.\nEnor, gloar ha mil meuleudi\nDa vestr nevez ar Vreizhidi !\nNoel ! Noel ! Bevet Arzhur !\nBevet hon duk yaouank ha fur !\nBetek-henn sae an erminig\nA oe distlabez ha gwennik ;\nOuti ’z eus staget ur goabrenn,\nHag a roy kalz a sklêrijenn.\nDoue, a c’horre an neñvoù,\nA skuilh hiriv puilh e c’hrasoù.\nWar vab enorus an Duked\nA gemer stur ar Vretoned.\nPell diouzhomp an dristidigezh,\nRa vo an holl el levenez,\nEn deiz-mañ kaer ha benniget\nM’eo hon duk Arzhur kurunet!\nEnor, gloar ha mil meuleudi,\nBevet an duk yaouank ha fur !\nARZHUR o kemeret ar c’hleze\nGwall bounner eo c’hoazh ar c’hleze-mañ evit va dorn ; hogen, o soñjal penaos hen dougas va mamm leun a vailhantiz, hag oc’h heuliañ hoc’h alioù, kont enorus a Zinam, me a ouezo ober implij vat anezhañ, betek an deiz ma vezin degemeret marc’heg.\nPa welimp ho kleze savet da c’houlenn sikour, ni a denno hor re evit ho tifenn, va friñs. Evidon-me a avar uhel hiriv e vezin deoc’h hag er vuhez hag er marv.\nArzhur a zo azezet. Herve a dosta outañ hag a laka e zaouarn en e re.\nAotroù a Leon, degemeret a ran ho sentidigezh hag ho promesaoù. A-zalek hiriv c’hwi a vezo va marc’heg feal.\nAN HOLL DIJENTILED\nNi ivez a zo holl deoc’h, hag evit atav !...\nBaroned kalonek a Vreizh-Izel, eus ar Poatoù, eus ar Men hag eus an Añjoù, touit, c’hwi ivez ’ta, ho pezo atav fiziañs ennon hag e sentot atav ouzh ho mestr gwirion.\nEn anv an holl varc’heien a zo amañ bezant, e touan dirak Doue, e kredin hag e sentin atav ouzh an aotroù Arzhur a Vreizh, hag ouzh ar re a deuio eus e lignez.\nAN HOLL DIJENTILED ur c’hlin harp ouzh an douar\nHen touiñ a reomp !\nHag e savont kerkent evit kanañ.\nDre an Doue ’neus kasoni\nOuzh an neb a ra falloni,\nDre sked anv kaer Arvorig,\nDre vanniel gwenn an erminig,\nDre an Doue a varno kalet\nAn dud trubard d’ar gomz roet,\nRa vo hor c’homzoù siellet,\nHag hol le gant an Neñv klevet !\nNi a dou holl, amañ hiriv,\nChom feal betek ar marv !\nRa zeuy Doue da selaou ho le ! Ra blijo gantañ ivez skuilhañ e vennozh war va c’hurunenn ! Ha bremañ ra vo laouen an holl ! Ra vo plijadur e pep lec’h ! Ho pediñ a ran holl da lein ar gurunidigezh. Va marc’heien vat a resevo eus va daouarn ar gwin a enor.\nChom a ra ganeomp an dever d’ho trugarekaat evit kement a vadelezh. Bennozh deoc’h, aotroù duk !


emaomp - Wikeriadur\nSavet diwar ar bennrann ema- hag an dibenn-ger -omp.\nStumm lec'hiañ ar verb bezañ/bout e kentañ gour lies an amzer-vremañ, en doare-disklêriañ\n« Ac'hanta, Yann Pennorz », eme Per din-me, « me 'gred emaomp gwelloc'h amañ war ar c'holo eget war ur c'holc'hed en un ti bennak e kêr? » — (Lan Inizan, Emgann Kergidu 1, Brest, 1877, eil emb. Al Liamm 1977, p. 59.)\n— [...]. Ni hon daou, an Aoutrou Coarigou ha me, a zo kaoz m'emaomp aman. [...]? — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 167.)\n— « Amañ emaomp, » emezo o-daou. — (Jakez Riou, An Ti Satanazet, Skridoù Breizh, 1944, p. 35.)\nEmaomp ganti, tudoù ? — (Jarl Priel, An Teirgwern Pembroke, Al Liamm, 1959, p. 17.)\nEmaomp kuit : emaomp o vont kuit.\nemaon, emaout, emañ, emaoc'h, emaint, emeur\nAdtapet diwar « https://br.wiktionary.org/w/index.php?title=emaomp&oldid=310718 »\nKemmoù diwezhañ degaset d'ar bajenn-mañ d'an 6 C'hwe 2021, da 20:19.


Arallrevelezh - Wikipedia\nUn identelezh (pe stad-den) revel eo an arallrevelezh o tennañ d'un den hag a en em sant dedennet ez-reizhel ha/pe ez-karantezel gant tud eus ar rev disheñvel diouzh e/hec'h hini. Un doare unrevelezh an hini o neuze.\nKrouet e oa bet an nevezc'her heterosexuel nebeut war-lerc'h ma oa bet krouet an termen homosexuell ha diwar an hevelep patrom oc'h implijout ar rakger latin hetero- ("arall"). Implijet e oa bet an termen heterosexuel evit ar wezh kentañ dre skrid e 1869.\nEn un doare ledan ez eo hennezh identelezh revel an darn vrasañ eus an dud dre ar bed. Mar seller pishoc'h avat, o tiskontañ an holl dud hag a lârfe int arallrevel met o devez pratikoù reizhel gant tud eus an hevelep rev ur wezh dre vare e tiskenn kalz an niver a dud hag a vefe arallrevel da vat.\nAdtapet diwar « https://br.wikipedia.org/w/index.php?title=Arallrevelezh&oldid=1674238 »\nKemm diwezhañ d'an 9 Kzu 2015 da 19:45\nKemmoù diwezhañ degaset d'ar bajenn-mañ d'an 9 Kzu 2015, da 19:45.


Jaskier - Wikipedia\nAdsevel cosplay eus ar Witcher gant Jaskier a-gleiz\nJaskier pe Jasquier, Dandilion evit an droidigezh saoznek, lesanvet beskont Julian, a zo un dudenn ijinet e bed ar romantoù ha c'hoarioù video The Witcher. Krouet gant Andrzej Sapkowski evit danevelloù, deuet eo da vezañ ur benndudenn en heuliad romantoù The Witcher ha goude-se re an adsevel doare c'hoarioù video.\nUr barzh eo eñ, c'hoarier lud, mailh eo evit kontañ istorioù harozed (dreist-holl re Geral a Rivii) pe mojennoù kozh. Plijet bras eo ivez da seniñ ha kanañ kanaouennoù hudur pa vez paotred o selaou anezhañ e-pad festoù pe kanaouennoù romantel pa vez merc'hed dirazhañ. Ar merc'hed a zo dedennet bras gantañ.\nKamalad bras Geralt a Rivii, tost e chom eus outañ e-pad an troioù-kaer a vez roet da lenn pe da c'hoari e bed ar Witcher (Wiedźmin). Klask a ra sikour e gamarad evit dont a-benn da drec'hiñ e enebourien dreist-holl en ur gavout titouroù.\nTro-spered[kemmañ | kemmañ ar vammenn]\nMerc'hetaer daonet, alies en em gav gant kudennoù o tont eus ar gwazed pe eus tadoù. Prederour war ar vuhez, met furlukin, dedennet bras eo gant an evaj hag ar c'hoari poker. Alies en em gav en toull-bac'h ha rediet e vez gortoz sikour e gamalad Geralt evit bezañ dieubet. Ma seblant digalon da gentañ, en gwirionez ez eo un dudenn kalonek gant ma n'en deus ket da gemer perzh en un emgann. Spiañ a ra dreist-holl evit e gamalad.\nThe Witcher romantoù\nWiedźmin • Miecz przeznaczenia • Ostatnie życzenie • Krew elfów • Czas pogardy • Chrzest ognia • Wieża Jaskółki • Pani Jeziora • Sezon burz •\nTudennoù • Geralt z Rivii • Triss Merigold • Yennefer z Vengerbergu • Ciri • Vesemir • Vernon Roche • Jaskier\nThe Witcher c'hoarioù video\nThe Witcher 1 • The Witcher 2: Assassins of Kings • The Witcher 3: Wild Hunt •\nThe Witcher (bandenn treset) • The Witcher (stirad skinwel) • The Witcher card game\nAdtapet diwar « https://br.wikipedia.org/w/index.php?title=Jaskier&oldid=1733929 »\nTudennoù The Witcher\nKemmoù diwezhañ degaset d'ar bajenn-mañ d'an 9 Gen 2017, da 07:46.


Pajenn:Marrec - Doctrin ar guir Gristen.djvu/374 - Wikimammenn\nPajenn:Marrec - Doctrin ar guir Gristen.djvu/374\na zougont ha d’o buez o-unan… Cousgoude, ar vadiziant a ell beza supleet dre’n desir sincer d’e receo, dre’r garantez evit Doue ha dre’r verzerinti. Evel-se ez-eus tri seurt badiziant : ar vadiziant dre zour, ar vadiziant dre zezir hac ar vadiziant dre voad. Ar vadiziant dre zour eo ar vadiziant ordinal pehini a recevomp ; ar vadiziant dre zezir eo an dezir ardant da receo ar vadiziant, pa na eller quet e receo en effet : evel-se ur payen pehini a oar anaout ha caret Doue, a vezo salvet, mar dê impossubl dezan receo ar vadiziant, petra-bennac m’en deus un dezir sincer d’e receo : sant Augustin , sant Ambroas , sant Bernard  hac ar c’honcil a Drant e-unan  eo a zesq deomp an doctrin-ma. Ar vadiziant dre voad eo ar verzerinti, da lavaret eo, ar maro souffret evit Jesus-Christ, pe evit souten ar guir feiz ; ar pez a c’halv an Ilis beza badezet en e c’hoad : evel-se ar bayanet pere o velet courach ar gristenien a grie ive penos e voant disquibien da Jesus-Christ, hac a vize abalamour da ze laqueet d’ar maro, a zo bet ato consideret evel tud badezet en o goad hac evel merzerien, couls hac an innoçantet santel, da lavaret eo, ar vugaligou a voue lazet dre urs Herodes, e plaç ar Messi digant pehini e falle dezan lemel e vuez.\nIV. Piou a ell rei ar vadiziant ? An escop hac ar belec a zo ar vinistret ordinal eus ar sacramant-ma ; mæs, e cas a necessite, pep den a ell badezi, nemet e vezo conform e intantion da ini an Ilis. Evit rei ar sacramant-ma e tleer beza e stad a c’hraç, e quement a ma eo possubl ; goulen pardon digant Doue ma en em zanter coupabl, ha præferi ar goas d’ar plac’h, hac an hæretic d’ar payen.\nAdtapet diwar « https://br.wikisource.org/w/index.php?title=Pajenn:Marrec_-_Doctrin_ar_guir_Gristen.djvu/374&oldid=100216 »\nKemmoù diwezhañ degaset d'ar bajenn-mañ d'an 26 Meu 2017, da 14:15.


Françoise d'Amboise — Wikipedia\nFrançoise d'Amboise, dugez Breizh.\nFrançoise d'Amboise, pe Frañseza Amboaz, ganet e kastell Thouars d'an 29 a viz Mae 1427 ha marvet d'ar 4 a viz Du 1485 e Naoned, a oa ur briñsez c'hall, merc'h da Louis d'Amboise, priñs Talmont ha beskont Thouars, ha da Louise-Marie de Rieux. Dimeziñ a reas da Bêr II, dug Breizh.\nEvit tec'hel rak doareoù gouez an aotrounez veur ez eas he mamm da repuiñ ganti da Vreizh, e lez an dug, a oa e Gwened, ha goude e Naoned.\nDa dri bloaz e oa bet ragaozet e timezje da eil mab an dug, Pêr, kont Montforzh. Pemzek vloaz e oa e 1442 pa voe graet an eured. Eizh vloaz goude e varvas he breureg Frañsez Iañ, hag anvet e voe he fried da zug.\nOber a reas war-dro ar re baour hag ar re glañv hervez skouer Francesca Romana en Italia.\nMervel a reas Pêr II e 1457. Divugel e oa an intañvez. Fellout a reas d'ar roue gall Loeiz XI he dimeziñ adarre hervez e ezhommm politikel, met hi ne blegas ket dezhañ.\nE 1463 e tiazezas ur C'harmel e Breizh gant Jean Soreth.\nMont a reas da gouent an Teir Mari, da Wened, e 1468.\nMervel a eure e Naoned e 1485, en ur gouent a oa bet lakaet ganti sevel. Anvet e voe da Wenvidigez gant ar pab. He c'hlopenn zo miret en Iliz-veur Naoned.\nHe c'hlopenn miret en Iliz-veur Naoned\nDelwenn dezhi en Iliz-veur Naoned\nDelwenn dezhi e Église collégiale Notre-Dame-de-la-Tronchaye e Rochefort-en-Terre\nEugène Lafolye, Compte des dépenses de Françoise d'Amboise, Éditeur Vannes, 1889.\nYann-Vari Perrot, Franseza Amboaz e Bue ar Zent, 1912.\n↑ Franseza, e Buhez ar Sent, 1912.\nAdtapet diwar « https://br.wikipedia.org/w/index.php?title=Françoise_d%27Amboise&oldid=1717786 »\nKemmoù diwezhañ degaset d'ar bajenn-mañ d'an 7 Gwe 2016, da 09:20.


Emgann Kergidu/Pennad 06 - Wikimammenn\nEmgann Kergidu/Pennad 06\nSalaun / Derrien, 1902 (p. 69-83)\n◄ Loull ar Bouc’h, persoun intru Plouaret Loull ar Bouc’h e kraou ar moc’h. — He varo e Bourbriak Santez Berc’hed e Sant-Thegonnek ►\nLoull ar Bouc’h e kraou ar moc’h\nHe varo e Bourbriak\nHa Loull ar Bouc’h, petra oa deuet da veza epad m’edo ar chouanted o trei an traou, enn he di, var an tu var-enep, o klask kaout krog ennhan ? Loull, eb gouzout petra a rea, na da beleac’h ez ea, a ioa eat, evel a ouzoc’h, da guzet d’ar c’hraou moc’h. Serri a reaz kloz an nor varnezhan, ha mont a reaz d’ar c’hougn tenvalla. Eno, gourvezet etouez an teil, he zaou benn stok-ouc’h-stok, rodellet evel eur c’hi, e krene, evel eur bern deliou, pa gleve an tennou fuzil o sklakal hag an armeliou o tigeri a-flao. Beza edo var c’hed taol ar maro, rag gouzout mad a ra pegement a zrouk en euz great d’ar chouanted ha d’ho zud ; gouzout a ra n’en deuz netra da c’hedal digantho. Hag iskiz eo neuze mar deuz beac’h varnezhan ?...\nHa c’hoaz, ne ket avoualac’h kement-se. Ar moc’h n’int nemed moc’h, evit guir, hag evelato ne gavent ket a zoare, e fesoun, guelet Loull ar Bouc’h o tont er memez kraou gantho. Rak mont a reant, peb hini d’he dro, d’her c’haout, d’he gougn, d’her c’houesa, d’hen turia ; hag, evel ma’z oant minoueret gant eun tamm neud orjal a ioa e bek ho fri, e skrabent hag e ribinsent he feskennou d’ezhan beteg ar goad. N’euz forz, Loull ar Bouc’h en diviche gouzanvet, eb en em glemm, an oll ribinsadennou-ze, ma n’o diviche ar moc’h great nemed an dra-ze. Mez ar moc’h, evel pa viche drouk ennho, evel pa vichent kounnaret o velet Loull o chomm enn ho zouez, a doc’he, a zoroc’he hag a oc’he kement ha kement ma o doa an ear da c’hervel ar chouanted, ha da lavaret d’ezho edo ar persoun intru er c’hraou gantho. Ar paour keaz den a ioa enn noaz, hag evelato e tivere an dour diouc’h he dal ; trei a rea he c’hoad, ne c’houie ken da be zant en em voestli !\nAh ! Loull ar Bouc’h ! da zourn var da goustianz, mar deuz c’hoaz koustianz enn da greiz, ped den nac’h eus-te ket lakeat enn eun nec’hamant ker braz ha da hini, enn deiz a herrio ?\nEnn eun taol kount e klev dor an ti o tigeri var ar porz. Ar jabadao a rea ar chouanted oc’h aoza ho c’hoan a laka he galoun da grena, he benn da voudinellat hag he zent da sklakal ; stanket eo toull he c’houzoug, ne c’hell ken tenna he alan...\nDaoust hag hen a zavaz neuze, varzu Doue, he galoun kaledet ?\nEur zoudard a deu er meaz euz an ti ; dont a ra var eeun varzu ar c’hraou...\nHag ar moc’h atao, evel pa viche an diaoul enn ho c’horf, a doche, a zoroc’he hag a oc’he...\nEmaor erru varnoun, eme Loull ar Bouc’h, en dro-man eo great ganen !....\nHag ec’h harpaz he benn ouc’h ar voger o c’hedal an taol diveza.\nMez ar chouant ne reaz ket a van evit klevet ar moc’h. N’en diviche biken kredet e viche bet ar persoun intru enn ho zouez. — C’houi a gaf d’ehoc’h e viche deuet ar sonj-ze d’ehoc’h enn ho spered ? — El leac’h mont d’ar c’hraou, ez eaz var eeun d’ar bern keuneud a ioa e kichenn ; tenna a reaz teir pe beder horden goat euz ar bern, ho zamma a reaz var he gein, hag ho digas a reaz d’an ti da boazat koan.\nKer buan ha ma oa eat ar chouant enn ti, ha serret an nor var he lerc’h, Loull ar Bouc’h a zao kaloun d’ezhan.\n— Oh ! emezhan, ne ouzount ket emaoun aman, guell aze ! Evelato, aman emaoun en diasur ; eun tamm c’hoant ebken da gas gantho unan euz va moc’h a zo avoualac’h evit va dizelei. Guell eo dign kemeret an teac’h, ha mont pelloc’h da glask eun toull kuz-all bennag, el leac’h ma ne vezo ket a voc’h o toc’hal.\nDont a ra var he barlochou, pe var he grabanou, mar kavit guell, da gaout an nor da zellet ha da zelaou ; ar moc’h atao var he lerc’h ouc’h hen horta, ouc’h her bunta a daoliou fri, evel pa o diviche c’hoant da lavaret d’ezhan n’o doa ket a affer anezhan enn ho zouez. Hanter-zigeri a ra an nor, guelet a ra ar chouanted enn he di, pep hini gand he labour evit aoza koan ; trouz a zo gantho, mez serret eo an nor, hag er porz n’euz den ebed. Amzer en deuz ive ’ta da dec’het kuit... Kerkent e tigor dor ar c’hraou... Hag hen ac’hano enn he hent, ma ne c’houie, d’an daou-lamm, didruez ouc’h he dreid hag ouc’h he gorf. Galoupat a ra evel pa ve an tan var he lerc’h ; mont a ra dreist ar c’hleuziou, a dreuz ar c’haeiou, dre greiz an drez hag ar spern, dre al lann hag an drein ; ne zell ket ker pis-se ouc’h he hent...\nLeun c’hoad, roget he roched, dialanet, he deod er meaz euz he c’hinou, eur pistik e korn he gof, ec’h en em gaf var bount Rozanklan, a zo etre parrez Plouaret hag ar C’hoz-Marc’had ; eman o vont da goueza var an hent gand ar berr-alan...\nEvelato stag eo he galoun ouc’h ar vuez, n’en deuz ket a c’hoant da vervel c’hoaz ; sellet a ra enn dro d’ezhan da glask eun tamm kuz enn tu-bennag evit tec’het araok ar chouanted. Koueza a ra he zaoulagad var an dour a red azindan pount Rozanklan ; kavet eo he doull kuz gand Loull ar Bouc’h. Raktal e tiskenn divar an hent hag ec’h en em ruz azindan ar pount, buanna ma c’hell, he dreid enn dour, hag he benn daou-bleget azindan ar volz n’oa ket huel avoualac’h diouc’h he vent.\nM’hen tou d’ehoc’h, n’oa ket brao doare Loull !\nDioc’h ar mintin, en dervez-se zoken, edo oc’h eva enn he di, gand he ganfarted, guin laeret divar goust he nesa, oc’h en em veuli, oc’h en em bompadi n’en doa ket Loull ar Bouc’h he bar var ar beg douar-man, rag ar guin a lakea ar goad da zevel d’he benn, hag he galoun da c’houeza gant an ourgouill, evel ma c’houez ar podad leaz lakeat da virvi var an tan. Ha breman n’en deuz da eva nemed an ezenn fresk, ha sklaset zoken, a zao divar an dour ! Ha breman e rank kemeret an teac’h araok an oll ! Pebes kemm etre Loull ar Bouc’h o kas, gand he archerien, beleien goz ha tud vad d’ar prizoun, ha Loull ar Bouc’h diarc’henn, diskabell, enn he roched, leun-c’hoad, azindan pount Rozanklan !\nPed heur oa pa oa eat azindan he bount, ne oufen ket her lavaret, n’her c’houie ket he-unan. Da viana tenval oa, n’oa den var an hent ; ne glevet netra nemet chas Plouaret, chas ar C’hoz-Marc’had hag ar chas-all a dro-var-dro oc’h harzal, an eil ouc’h egile. Lakeat oant bet var zao gand an tennou a ioa bet e Plouaret, ha breman o doa an ear da lavaret, dre ho harzadennou, edo pep hini dihun ha var droad, o tiouall madou he vestr.\nA-benn eur pennad e klefchot ar c’hilleien o kana, hag oc’h en em respount euz an eil klud d’egile ; gervel a reant an deiz, hag abarz nemeur e velchot an oabl o tarza varzu ar zao-heol. An devalijenn a ia kuit, hag eun tammik sklerder a sklerijenn ar bed. Ne ket deiz c’hoaz, hag evelato ne ket noz ken nebeut.\n— Erru an deiz, eme Loull ar Bouc’h, poent eo dign mont ac’halenn varzu ar gear. Ne gredan ket e ve bet ar chouanted hardiz avoualac’h evit chomm betek sao-heol e bourk Plouaret, rak soudardet a c’hell en em gaout eno varnho a bep tu.\nHag ar persoun intru d’en em jacha er meaz euz he garpount. Mez, siouaz ! sounnet eo he zivesker, brevet he gorf, sklaset he izili, pounner ha boudinellet he benn ! Evelato, ar c’hoant en deuz da zerc’hel he vuez ganthan a ro d’ezhan nerz nevez ; dont a c’hell euz a zindan he bount, tenna a c’hell he zivesker morzet euz a greiz al lec’hid ; diou pe deir gueach e riklaz hag e ruillaz divar dalbenn an hent braz oc’h esa dont var gorre. Evelato, a forz da boania ha da spega el letoun, gand he ivinou, e c’hellaz dont a-benn euz he daol.\nSetu ive ’ta, abred dioc’h ar mintin, ar persoun intru var an hent braz, enn he roched, diarc’henn ha diskabell. Chomm a ra eur pennadig da zellet enn dro d’ezhan da c’houzout e peleach eman. An ear en deuz da c’houlen outhan he-unan : Daoust ha ne ket an oll draou-man eun huvre ?\nEdo er c’his-se e kreiz an hent pa glevaz, o tiskenn euz a gostez ar C’hoz-Marc’had, eun den nag a valee prim, evel divar nij, digor he zivesker, ramp ganthan, dibreder ha skan he droad, eur penn-baz enn he zourn hag he vuentle azindan he vreac’h, o vont enn tu-bennag da glask pemp guennek d’he zervez. Hennez a ioa eur c’hemener, pe eun artisan-pleg, euz ar C’hoz-Marc’had, hanvet Per ar C’houil, o vont abred d’he labour.\nPa velaz ar C’houil eun den guenn e kreiz an hent braz, — Loull ar Bouc’h a ouzoc’h a ioa enn he roched, — e chommaz a za ; kaout a reaz d’ezhan oa eun ene paour bennag deuet euz ar Purgator da c’houlenn pedennou digant ar re veo, hag ec’h en em daolaz d’an daoulin da lavaret he Zeprofundis. Teir pe beder De profundis en doa lavaret a greiz he galoun, hag an den guenn a jomme atao var an hent braz. Sevel a reaz divar bennou he zaoulin, hag, e fesoun, en eur zevel, e reaz trouz, rag, en dro-man, an den guenn en deuz an ear da zont varzu ennhan.\nNeuze e savaz eun tamm aoun gant ar C’houil. Ne ket eun ene euz ar Purgator eo heman, emezhan ; heman a zo eun teuz pe eur spountail bennag, deuet da esa va zamma ganthan. Aoutrou Doue, ho pet truez ouzign ! Ma n’ounn ket dibec’h hed-a-hed, n’em euz ket ken nebeut kals a draou var va c’houstianz. Petra a c’hellan-me da veza kemeret divar goust va hostisien ? Eur palefarz mezer euz an habit nevez am euz great, breman euz eun nebeut amzer, da vap Batist an Dantec da vont da bardoun Guengamp ; eur voalennad rubanou zeiz divar dillad eured merc’h an Aoutrou de Treveret, hag eun daouzek pe drizek tamm-all divar goust n’ounn dare piou. Petra eo kement-se ? Netra evit eur c’hemener. Diouallit ac’hanoun ’ta, Aoutrou Doue ! Aman e rankan en em zifenn.\nHag ar C’houil kregi enn he benn-baz. Mad a reaz, rag an den guenn a deu var eeun varzu ennhan ; chaokat a ra eur ger bennag, mez, pe oa hanter-skournet gand ar riou, teod Loull ar Bouc’h, enn he c’hinou, pe skiant ar C’houil a ioa trec’het gand ar spount ; ar pez a zo guir eo hini anezho ne c’houie petra c’hoantea egile.\nAn den guenn a ia atao var araok ; eman tostik-tost d’ar c’hemener... Red eo en em zifenn, den n’en deuz c’hoant da veza sammet gand an teuz. Ar C’houil a zao he vaz hag a sko tri pe pevar daol, a dro-chouk, var benn ha var diskoaz an den guenn, gant kement a nerz ma oue klevet Loull ar Bouc’h o iudal hag o kemeret a nevez an teac’h, evel pa viche bet adarre an tan var he lerc’h, evel pa viche divorzet en eun taol he zivesker skournet azindan ar pount.\nEvit guir Per ar C’houil ne anaveze ket Loull ar Bouc’h er stad ma edo ; ma en diviche great, oa bet tristoc’h c’hoaz he zoare, rag ar c’hemener-ze a ioa unan euz an dud guella a ioa er vro, evithan da veza kemener. Labourat a rea bemdez kalounek. Labour en doa kement ha ma c’helle da ober, hag er c’his-se en doa gellet destum eur guennegig bennag. Ar persoun intru en doa klevet hano anezhan, ha, n’oa ket pemzeg dervez c’hoaz, oa bet enn he di, gand he ganfarted a Blouaret, var digarez en doa kuzet tri belek epad eun dervez hag eun nosvez, o laerez kement liard en doa hag o kas ganthan kement tra a blije d’ezhan. M’en diviche ive ’ta gouezet ar C’houil e skoe var Loull ar Bouc’h, e viche bet ha stank, ha c’houek, ha pounner he daoliou penn-baz !\nSetu ar persoun intru adarre nec’hetoc’h eget biskoaz. Ne ket evit dont enn dro, var he c’hiz, da Blouaret, rak ar chouanted marteze n’int ket eat kuit ; ne ket evit mont araok varzu ar C’hoz-Marc’had, rak Per ar C’houil, gant he benn-baz, a sparl an hent d’ezhan. Petra a raio ’ta ar paour keaz persoun intru ? Ne jomm ket pell da zonjal ; ha neuze, evit guir, n’en deuz ket re a amzer ken nebeut da zonjal, rak penn-baz ar C’houil a zo adarre enn ear. Ep klask nag hent na guenojenn, e lammaz divar an hent braz er foennok a ioa e kichenn, hag euz ar foennok-se enn eur foennok-all, dreist ar c’hleuziou, dre greiz an drez hag ar spern, ker kouls ha ken dizamant ouc’h he groc’henn evel ma oa bet, pa edo o tec’het, araok ar chouanted, euz he graou moc’h. Sevel a reaz da gaout chapel Sant-Maudez, mez ne deaz ket ennhi ; ar zent hag hen n’oant ket hostisien. Ne oufen ket lavaret d’ehoc’h pe e sellaz outhi pe ne reaz ket, re denval oa c’hoaz da velet ; ar pez a zo guir avad eo e kendalc’haz da c’haloupat adreuz ar parkeier en eur freuza he roched hag en eur regi he groc’henn ken ma en em gavaz e pors Kerbridou, ken dialanet adarre evel ma oa, er penn kenta euz an noz, pa en em gavaz var bount Rozanklan. Eno e chommaz eun tamm da zellet enn dro d’ezhan ; c’hoant kaout eun tamm toull kuz en deuz adarre, rag adarre ne ket evit mont ken. Enn dro-man n’oa ket diez d’ezhan ; edo harp ouc’h eur skalier goat, great gant tud Kerbridou, evit kas ha kerc’hat ar foenn a lakeant, evit ho chatal, er c’halatrez a ioa azioc’h ar c’hraou-zaoud hag ar marchosi. Loull ar Bouc’h a bignaz dre an delezou ker skaon he c’har, evel pa n’en diviche bet nemed triouec’h vloaz. Kerkent ha ma oue savet er c’halatrez, ec’h en em fourraz dounna ma c’hellaz etouez ar foenn.\nAr mevel braz a ioa savet d’an ampoent m’edo ar persoun intru oc’h ober he c’haloupadenn. Sevel a ranke e poent evit boeta he gezek da vont d’ar park ken abred hag ar re-all. P’edo Loull oc’h en em gaout e penn ar c’hraou, edo erru er meaz euz an ti gand eur baillad guelien tomm d’he gezek. O velet o tont varzu ennhan, ha ker buan, eun den enn he roched, diarc’henn ha diskabell, e chommaz mantred a za e kreiz ar porz, he vaillad guelien var he benn-glin. Daoust petra eo an dra-hont, emezhan, outhan he-unan ?\nPa velaz an den guenn savet er c’halatrez, sebezet oll, eun tamm aoun marteze kroget ennhan, e loskaz var an douar, e kreiz ar porz, he vaillad guelien, hag e teuaz d’an ti da c’hervel an dud-all a ioa c’hoaz enn ho guele.\n— Deuit euz ho kuele, emezhan d’an oll ; aman euz savet d’ar c’halatrez hag eat da guzet etouez ar foenn, eun teuz, eur spountail, pe eun diaoul bennag.\n— Petra leverez, eme an ozac’h, o tigeri dor he vele ?\n— Petra a lavaran ? Lavaret a ran d’ehoc’h eo eat an diaoul da guzet etouez ar foenn, er c’halatrez azioc’h kraou ar c’hezek.\n— Paour keaz Pipi, kollet eo da benn ganez, e fesoun. An diaoul ?\n— Ia, ia, her lavaret a ran d’ehoc’h.\n— Alo ! alo ! ro peoc’h, ha lez ac’hanomp c’hoaz eur pennadig enn hor guele, rak ne ket re sklear c’hoaz an deiz.\n— Sklear avoualac’h eo evit guelet mad an traou, hag an hini am euz-me guelet a lugerne he zaoulagad, a ioa fuliet he vleo, leun c’hoad ha leun bri he gorf, m’hen tou d’ehoc’h.\n— Kouls eo d’eomp sevel, eme ar c’hreg, e doa dija aoun enn he guele ; galvomp an dud all euz an ti, ha deomp varlerc’h Pipi d’al leac’h ma lavar.\nPipi, strafillet, a iea hag a deue dre an ti, euz an eil penn d’egile, en eur c’hervel an oll ; ar paotr-saout zoken a rankaz dont er meaz euz he vele.\nEpad an amzer-ze, an deiz a ioa deuet da veza sklear, ha n’oa red tamm goulou ebed evit mont er c’halatrez.\nMez piou a safche da genta er c’halatrez-se, el leac’h m’edo an diaoul, pe da viana eun teuz pe eur spountail bennag ? Eno edo ar c’hoari. Ma viche bet dirag eur bleiz pe eur c’hi klan, den n’en diviche bet aoun ; mez mont var eun teuz, var eur spountail !...\nBeza e oa c’hoaz, e Kerbridou, eur mevel-all, bet martolod enn he iaouankis. Hennez, var ar mor braz, a ioa bet, meur a veach, e riskl euz he vuez, ha n’en doa ket a aoun rag he skeud.\n— Na it ket d’en em jala, emezhan, gortozit eur pennadig. Me a ia da gerc’hat eur vouc’hal d’ar c’hranch, ha da zistaga ar c’hi Turk ; gand ar c’hi ha va bouc’hal me a ielo er penn araog er c’halatrez.\nAbarz nemeur goude e velchot o tont ar martolod koz, he vouc’hal var he skoaz ; gand he zourn deou oa krog enn he zroad, ha gand he zourn kleiz e talc’he, dre rulien he golier, he gi Turk a harze, a iude hag a lamme dre ma sante, e fesoun, eun dra bennag er c’halatrez.\n— Kemerit peb a forc’h, pe peb a grok, pe peb a bennad baz, emezhan d’an ozac’h ha d’an dud-all. Te, Pipi, sao gant Turk ha ganen-me beteg dor ar c’halatrez ; eno e chommi ; m’am euz beac’h e teui d’am zikour.\n— Beac’h a pezo zur, eme Pipi, rak piou a c’helfe harpa ouc’h an diaoul ?\n— Aman n’euz diaoul ebed, a gredan-me, eme ar martolod koz en eur heja he benn. Petra a glaskfe an diaoul e Kerbridou, el leac’h ma karer kement an Aoutrou Doue hag ar relijion, el leac’h ma roer boued ha golo d’ar veleien vad, en despet da Loull ar Bouc’h, persoun intru Plouaret ? Me a gredfe kentoc’h e ve eul laer pe eun torfedour bennag e ve. N’euz forz, red eo mont araok. Alo ! Turk, diouall mad ! Kis... kis... kis...\nHag ar martolod koz ober sin ar groaz, ha mont var eeun er c’halatrez, krog enn he vouc’hal, krog enn he gi.\nAn oll a grene er meaz ; ar c’hrek hag ar plac’h a ioa kouezet var bennou ho daoulin evit pedi Doue ; Pipi, e toull dor ar c’halatrez, a ioa varnezhan liou ar maro. Var c’hed edont euz eur goal-dra bennag.\nKenta tiz o deoue, oue klevet ar c’hi Turk oc’h harzal, evel pa viche kounnaret, hag ar martolod koz o krial a-bouez he benn :\n— Piou a zo aze ? Respountit dioc’h-tu, pe me a laosk va c’hi varnoc’h, hag a faout d’ehoc’h ho penn, dre an hanter, evel eun irvinen, gant va zaol bouc’hal.\nDen ne respounte.\nAr c’hi a skrabe hag a razaille goasoc’h-goaz : n’oat ket evit hen derc’hel. kement a gounnar a ioa ennhan.\n— Eur veach c’hoaz, lavarit piou hoc’h, c’houi, an hini a zo eat da guzet aze etouez ar foenn.\nDen ne respount adarre.\n— Ne leverfot ket piou hoc’h ?... Goaz aze evidhoc’h. Turk, kis... kis... kis...\nAr c’hi a reaz eul lamm var ar foenn ; dioc’h ar c’houez e kavaz he zen ; diskenn a reaz varnezhan enn toull en doa great...\n— Aï !... aï !... aï !... Galvit ho ki ! Me a lavaro d’ehoc’h piou ounn. Aï !... aï !... aï !...\n— Lavarit ’ta buan, eme ar martolod, a ioa savet he vouc’hal ganthan en ear, prest da skei.\n— Galvit ho ki ’ta ; krog eo em feskenn ! Aï !... aï !... aï !...\n— Lavarit araog piou hoc’h, eme ar martolod, en doa araok neuze gouelet meur a dro.\n— Aï !... aï !... aï !... Me eo Loull ar Bouc’h.\n— Loull ar Bouc’h, persoun intru Plouaret ?\n— Ia, ia, me eo. Tennit ho ki divarnoun.\n— Deuz aman, Turk, deuz d’am c’haout, great ec’h euz adarre da zever.\nMes ar c’hi ne rea van, ha Loull ar Bouc’h a iouc’he a bouez he benn : Aï !... aï !... aï !...\nNeuze ar martolod koz a lammaz he-unan etouez ar foenn, hag a daolaz he zourn var golier he gi. Mes n’oa ket evit her lakaat da ziskregi... Difretta a rea morzed Loull, evel m’hoc’h euz guelet chas iaouank o tifretta, var al leur, ar pez dillad o deuz gellet da gaout. A forz da boania evelato e c’hellaz hen tenna divar gorre ar paour keaz persoun. Dont a reaz d’hen digas da Bipi ha da lavaret d’ar re-all piou en doa kavet e mesk ar foenn.\n— Dalc’h mad d’an Turk, Pipi, emezhan ; me a ia gand va bouc’hal da c’houzout ha Loull ar Bouc’h, e guirionez, eo an hini a zo du-hont etouez ar foenn, rag n’euz ket da fiziout nag enn dispac’herien nag er veleien intru. Mar tec’h kuit, ma na c’hellan-me ket, araok, faouta he benn outhan gand va bouc’hal, laosk an Turk var he lerc’h.\nAr martolod koz a deuaz var he c’hiz er c’halatrez.\n— Alo ! Loull ar Bouc’h, mar deo c’houi a zo aze, savit buan euz a douez ar foenn ha deuit aman, e kreiz, d’am c’haout, el leac’h ma c’hellign ho kuelet, ha deuit prim ha dijipot.\n— Ia, mez n’euz ganen na bragez na tamm dillad-all ebed nemed va roched !\n— N’euz forz, deuit atao. Me a zo evel sant Thomas, ne gredaz ken na velaz. C’houi a zo paotred tano, etrezoc’h dispac’herien, ha n’euz ket da fiziout ennhoc’h.\n— Eo, va c’hredi a c’hellit.\n— Kredi tud hag o deuz nac’het ho Doue ha dilezet relijion ho zudou koz ? Alo ’ta ! N’ounn ket ken diskiant. Buan euz a douez ar foenn, pe va bouc’hal a ia da ober tammou skolpad ac’hanoc’h.\nLoull ar Bouc’h ne gredaz ket enebi ken ; sevel a reaz a douez ar foenn, ha dont a reaz, er stad ma ouzoc’h, e kreiz ar c’halatrez, el leac’h ma oa eaz hen anaout.\nAr martolod koz, er porziou mor m’oa bet ennho, ken e Franz, ken er broiou-all, en doa guelet meur a dra iskiz, traou briket ha traou marellet, mez n’en doa biskoaz guelet evelato eun dra ker farsuz evel eur persoun, en he roched, kuzet etouez ar foenn !!! Evit guir, hennez a ioa eur persoun intru, eur belek hag en doa nac’het he relijion.\nTud Kerbridou a ioa tud a relijion, douget da ober vad d’ho nesa, zoken d’ar re a rea droug d’ar re-all. Kerc’het e oue dillad an ozac’h da Loull, roet e oue d’ezhan da zibri, ha Pipi a deuaz d’hen digas betek an tiez kenta a vourg Plouaret. Ar martolod koz avad ne viche ket eat d’en ambrouk evit n’euz forz petra.\n— Pa’z eo guir, emezhan, eo bet hardiz avoualac’h evit dont aman, he-unan, enn noaz, epad an noz, e c’hell ive mechanz mont he-unan d’ar gear breman pa’z eo deiz ha pa euz dillad enn dro d’ezhan.\nLoull ar Bouc’h, evel a velit, en doa bet eur goall nosvez ; ha kaout a ra d’ehoc’h kement-all a boan hag a vez en doa her lakeat da zont ennhan he-uuan ha da zistrei var an hent mad ? Nann. Kaloun an nep a nac’h he Zoue a vez kalet. Loull ar Bouc’h, distro d’he gear, a en em lakeaz da harlui ar veleien goz hag an dud vad gand mui a gounnar c’hoaz eget araok, mar gelle he gounnar kreski.\nEun dervez e oue klevet o komz outhan he-unan evelhen :\n— Kit atao, chouanted milliget, emezhan, o sellet ouc’h an toullou great gand ar boulejou a ouzoc’h e treust he gampr ; kit atao, me hen talvezo d’ehoc’h ha d’ho tud ! Oh ! Pa zonjan e pe zoare stad ounn bet lakeat gantho ! Ha breman betek ar vugale a vousc’hoarz o velet ac’hanon o vont abiou. An ear o deuz da lavaret dign : Ha n’oc’h euz ket a zonj, Loull ar Bouc’h, euz an nosvez ma oaz bet o redet enn da rochet ? Evit guir, tud ar re-ze a zo chommet stag ouc’h huvreou ar veleien goz a zo kaset enn ho hent ; mez an dra-ze ne ra nemed glaza muioc’h-mui va c’haloun. Red eo dign karza ar vro euz an orinn dud-se. Evit guir, abaoue an nosvez a laka ac’hanon da ruzia, em euz kaset pevar d’ar prizoun ; mez ne ket pevar oa dign beza kaset, na pevar-ugent zoken, mez pevar-c’hant pe ouc’hpenn, evit tenna, enn eun taol, an oll louzeier fall euz va farrez Plouaret.\nHa Loull ar Bouc’h a zavaz divar he gador hag a en em lakeaz da vale dre he gampr en eur ober ormidou dre ma’z ea.\n— Alo ! emezhan, en eur azeza, adarre, kemeromp hor pluen ; skrivomp hanoiou ar re a dlean da gas kuit euz a Blouaret evit mont pe d’ar prizoun, pe d’ar maro.\nHag hen, en em lakaat da skriva eun aridennad hanoiou.\n— Hag ar chouanted, emezhan, o sevel he benn hag en eur lakaat he bluen var an daol, ho ankounac’heat am euz ? Oh ! nann, emezhan, o respount d’ezhan he-unan, hag en eur ober eur c’hoarzadenn iudaz, me ankounac’haat ar chouanted a zo bet ker kriz em c’henver ? Nann, nann. Lakaat a rign digas dign da Blouaret soudardet euz a Vengamp hag euz a Lannion, a Zant-Briek zoken, ma vez red ; ha neuze gantho, eun nosvez, pa c’houezimp e peleac’h e vezo ar chouanted, ni a ielo di, a gelc’ho an ti, hag e beo pe e maro e kouezint oll etre hon daouarn. Unan, unan epken a rankan da gaout e beo, Andre ar Ponthou, an hini a zo bet didalvez avoualac’h evit va barn d’ar maro. Da hennez e rankan kaout eur maro ha ne deuz ket bet he far c’hoaz var an douar. Setu aman petra rign d’ezhan : en dervez-all, va zakrist ha me, en eur zont euz a Lanvellec, a ieaz en eur park da ober peb a damm kousket, evit uza ar banneou hor boa evet. Me en em gavaz da c’hourvez e kichenn eun turunell, pe eur galzadenn merienn. Ne ouen ket pell evit beza dihunet gantho ; ha sonj mad am beuz euz ho flemmou hag euz an debron am boa dre va c’horf ; poazet oa va c’hroc’henn gantho. Mad, me, p’am bezo Andre ar Ponthou etre va daouarn, her lakaio enn noaz ; her staga a rign stard ouc’h eur peul a vezo ken huel hag hen, evit miret na c’hello finval eun tamm, na gand he dreid na gand he zaouarn ; eur pennad keuneud a zankign enn he c’hinou evit hen derc’hel digor, hag enn dro d’he dreid e lakign kement merienenn a vezo kavet er vro. Ar merienn a zavo outhan a-hed he zivesker, a-hed he gorf beteg he benn, en eur flemma dre ma’z aint. Mont a raint etouez he vleo, enn he ziouskouarn, enn he zaoulagad, enn he fronellou, enn he c’hinou ha beteg enn he gorf dre he c’houzoug. Her flemma a raint, hen dibri a raint a damm-a-damm... Var bouez... goustadik... — Mad e tle beza kik chouant d’ar verienenn. Me a jommo da zellet, ha va c’haloun a drido em c’hreiz. Pebez dervez e vezo hennez evidot, Loull ar Bouc’h !... Neuze e c’helli lavaret e pezo paet ar chouanted euz ar vez hag euz an droug o deuz great did.\nGoude beza guelet ar binim a ioa e kaloun Loull ar Bouc’h, ne vioc’h ket souezet o klevet e oue krisoc’h eget biskoaz. Ne d’an ket aman da gounta d’ehoc’h ped den en deuz eskinet, lakeat er prizoun ha kaset d’ar maro ; re hir e ve ar roll anezho. Lavaret a rign d’ehoc’h avad ne c’hellaz ket lakat he graban var hini euz ar chouanted, rag ar re-man en em zioualle, en em ganne ha ne dec’hent nemed pa viche red, pa deue varnezho soudardet ar republik, bern-var-vern, dek pe ugent ouc’h pep hini. Dre-ze, Loull ar Bouc’h ne velaz ket Andre ar Ponthou debret gant merienn Plouaret.\nDa bep tra, er bed-man, euz eur fin, ha marteze o pezo c’hoant da c’houzout penaoz e kuiteaz Loull ar Bouc’h ar bed-man evit mont da gounta da Zoue he oll fallagriezou. Her lavaret a c’hellan d’ehoc’h.\nGoude ma oa bet hor bro baour meur a vloaz o ruilla e kreiz ar goad hag ar vouillen, Doue a reaz outhi eur zell a druez hag a lakeaz digeri an ilizou. Neuze ar paour keaz persoun intru a rankas kemeret an teac’h, d’he dro, evit lezer ho iliz gand ar veleien vad. Ne oue ket red mont d’her pedi da vont enn he hent. Kenta tiz a oue, e kreiz ar brudou eurus-all a deue e Plouaret, oue klevet oa eat Loull ar Bouc’h euz he di, e kreiz an noz, ne c’houie den da beleac’h. Den ne c’houie da beleac’h oa eat, na den zoken ne glaskaz her gouzout. Araok oa unanik bennag a du gant-han, ha breman, hervez an oll, ne ket mad da deuler d’ar c’hi...\nSetu mignouniach an dud fall !\nPeder pe bemp sizun goude ma oa eat Loull ar Bouc’h euz a Blouaret, eun dervez, var dro eiz heur dioc’h ar mintin, Mari-Jann Kermabrouz a ioa azezet var an aoled o rei da zibri hag o viska he dillad d’he merc’h vian Mac’harit. Klevet a reaz trouz e tal dor he zi ; gervel a reaz he map Hervoanik a ioa o c’hoari, gand he gi bian, e starn an daol. — Pa lavaran edo Hervoanik e c’hoari gand he gi, ne lavaran ket ar virionez, rak, an trubard bian, he c’hoari oa chacha var skouarn ar paour keaz ki ken na iude, ha, pa iude he gi, Henroanik a c’hoarze.\nMari-Jann Kermabrouz a c’halvaz he map.\n— Hervoanik, va faotr, guel petra a zo aman e kichenn an nor.\n— Petra livirit, va mamm, eme ar bugel, o tiskregi euz a skouarn he gi ?\n— Kea da velet petra a zo oc’h ober trouz aze, e tal an nor.\nHervoanik a zavaz kerkent euz a starn an daol evit dont da gaout an nor, he gi bian var he lerc’h, en eur lammet hag en eur ficha he lost evel pa ne viche great chachaden ebet var he skouarn.\nPa en em gavaz Hervoanik dirag an nor, e chommaz krenn en he za, ha ne lavare ger.\n— Piou a zo aze, Hervoanik, eme he vamm ?\n— Ne ouzounn dare, va mamm, emezhan.\n— Eun den eo da viana ?\n— Ne ouzounn ket.\n— Petra ? Ne ouzot ket hag eun den eo a zo aze e kichenn an nor ?\n— Hevel eo ouc’h eun den, evit guir ; mez ne gredan ket e ve eun den e ve evelato.\n— Na perak ’ta ?\n— Heman, va mamm, a astenn he c’hinou beteg he ziouskouarn, a skrign he zent hag a lugern he zaoulagad evel daou gef-tan ; treud eo evel eur vaz, hag he zillad a zo reuget ha leun bri.\n— Goulen diganthan petra a glask.\n— Petra a glaskit ? eme Hervoanik, en eur zont var he c’hiz, rak kaout a rea d’ezhan e tostea he c’her anezhan ouc’h an hini a ioa e tal an nor.\n— Eun tamm bara, rak naoun am euz.\nMari-Jann her c’hlevaz hag a lavaraz d’he mab :\n— Hervoanik, kemer an tamm korn bara a zo aze var an daol, ha ro anezhan d’ar paour a c’houlen.\n— Ia, va mamm, mez hennez am c’haso ganthan evelse ?\n— Ne raio ket, va mab ; hennez a zo eun den eveldomp-ni ; an dienez epken her laka da veza dishevel dioc’h an dud-all.\n— Oh ! va mamm, aoun am euz ; deuit hoc’h-unan da rei d’ezhan he damm bara.\n— Guelet a rez n’oun ket evit mont, rak ema aman da c’hoar vian ganen en noaz, hag e rankan lakat he dillad d’ezhi.\n— Da viana, va mamm, mar krog ennoun, c’houi a deuio da viret outhan d’am c’has ganthan.\n— Ia, ia, bez dinec’h.\nVar gement-se, en eur grena evelato, Hervoanik a gasas he gorn bara d’an hini a c’houlenne e tal an nor. Ne dostea ket re, astenn a rea he zourn hirra ma c’helle. Ar paour a ioa e kichenn an nor a astennaz ive prim he zourn ; kregi a reas gant hast enn tamra bara, ha ker buan e troaz kein d’an ti.\nGoazed Kermabrouz a ioa er park o labourat. Pa deujont d’ho mern, Mari-Jann a gountaz d’ezho ar pez a ioa c’hoarvezet dioc’h ar mintin. Hervoanik, pa oa eat kuit an hini a lugerne he zaoulagad evel daou gef-tan, a c’hlabouse hag a en em bompade. — Ped den n’am euz-me ket klevet oc’h en em fougeal, evel Hervoanik, pell diouc’h ar Prusianed, ha, dirazho, a grene evel deliou ?\nO klevet an traou-ze, Guillerm, ozac’h Kermabrouz, a lavaraz :\n— Dre aman marteze euz eat unan euz an dud fall o deuz great kement a zroug dre ar vro. Breman eo digoret an ilizou, deuet ar veleien vad enn dro ; ar re fall a rank mont kuit. Piou eo an hini a zo eat dre aman ? Ne ouzomp ket. Mad, bremaik, dioc’htu ma vezo debret hor mern, ec’h aimp var he lerc’h. Dre he roudou ni her c’havo, hag a vouezo petra eo. Mar deo eur c’hristen mad, aman, e Kermabrouz, e kavo bara ha golo ; mar deo eun den fall, n’hon euz da ober nemed her lakaat etre daouarn ar re a zo karget da varn ar rumm dud-se.\nKerkent ha ma oue debret ho mern gantho, goazed Kermabrouz a ieaz varlerc’h an hini a ioa bet o c’houlenn eun tamm bara e tal dor ho zi. Hen heulia a rejont diouc’h he roudou betek Koat-Liou, e parrez Bourbriak ; mez eno her c’holjont. Kaer o deoue klask a gleiz hag a zeou, dre greiz an drez hag ar spern, kerkoulz ha dre ar vinojennou, ne gafchont tres ebed euz anezhan. Dont a rankchont e guenn d’ar gear.\nTri dervez bennag goude-ze, Hervoan ar Menn, euz ar Restigou, a ieaz da Goat-Liou da velet eun toull-bleiz, eun toull-trap, en doa great eno evit paka eur vamm vleizez ne ehane da gas ganthi bemdez unan-bennag euz he loened : danvad, leue pe ounner. E kreiz an toull en doa plantet eur peul spern-du, lemmet mad he veg, evit toulgofa ar vleizez ma viche kouezet eeun varnezhan. An toull en doa goloet, evel ma oa ar c’hiz, gand skourrou bian, deliou seac’h ha raden glaz, evit kuzet he drapet. Pa en em gavaz e kichen, e velaz raktal oa kouezet eun dra-bennag enn toull, rag an doen a ioa freuzet. Tostaat a reaz goustadig, eur forc’h houarn enn ho zourn, hag, ouc’h he skoaz, eur fuzil a zaou denn, hag hi karget. Dizelei a reaz an toull gant he forc’h. Ha petra a velaz ? Eun den toulgofet, var ar peul spern-du...\nHervoan ar Menn a jommaz mantred ; ne gredaz ket diskenn he-unan enn toull ; dont a reaz d’ar gear da glask re-all da vont ganthan. Eur skeul vian a zigaschont gantho, ha gand hounnez e oue tennet euz an toull ar c’horf maro. Ha piou oa hennez, an hini maro-ze ? Klasket e oue enn he c’hodellou hag e oue kavet ganthan tri real varn-ugent, eur c’hodellat arc’hant paper, hag eur paper-all a ioa merket varnezhan hano Loull ar Bouc’h. Var ar paper-ze e lavaret oa hanvet, gand ar C’houarnamant, Loull ar Bouc’h da bersoun e Plouaret, hag e tlie an oll senti outhan, ha rei skoazel d’ezhan a enep kement hini o diviche c’hoant da enebi outhan, pe da esa ober droug d’ezhan. Ker buan e oue anavezet, rag ar brud euz a Loull ar Bouc’h, euz he grizder e kenver an dud vad hag ar veleien goz, a ioa eat dre bevar c’horn ar vro.\nGoude-ze e oue klevet oa bet, ar paour keaz persoun intru, goude ma oa eat euz a Blouaret, eur pennad amzer er c’hoajou, evel eun den gouez, e parrez Gurunhuel ; ac’hano oa deuet da gostez Mousteruz. Goude-ze oa bet guelet dre goajou Koat-ar-Roc’h, e parrez Koadout ; ac’hano, en eur dremen dre Germabrouz, oa eat da Goat-Liou, el leac’h ma varvaz toulgofet, e kreiz eur c’hoat, pell diouc’h pep kristen...\nLod a lavar oa bet anterret e bered Bourbriak, lod-all a lavar oa bet fourret enn douar, evel eur c’hi, e kougn eur park. Pehini euz an daou dra-ze a zo guir ? Ne oufen ket her lavaret d’ehoc’h. Ar pez a c’hellan da lavaret eo an nep a nac’h he Zoue, a zilez he relijion, belek pe zen all, ne achu ket mad an traou ganthan.\nAdtapet diwar « https://br.wikisource.org/w/index.php?title=Emgann_Kergidu/Pennad_06&oldid=51299 »\nKemm diwezhañ d'an 1 Mae 2013 da 19:28\nKemmoù diwezhañ degaset d'ar bajenn-mañ d'an 1 Mae 2013, da 19:28.


Buhez ar Zent. pages 404, 405, 406. Encyclopédie Marikavel.\npages 404, 405, 406\nPages 404, 405, 406 et image 406-i\nKentan devez ha tregont a viz Mae\nSantez Anjela Merisi\nGwerc'hez, diazezourez an Ursulinezed (1474-1540)\nnjela a c'hanas, d'an 21 a viz meurz 1474, en bourkig Desenzano, seiz leo diouz kêr Bresia, en eskopti Veron. He zad hag he mamm a oa kristenien eus 'ar gwellan, ha Doue a vennigas o dimezi, en eur rei d'eze pemp krouadur, tri mab ha diou verc'h.\nBemde, diouz an abarde, an tad a lenne Bue ar Zent d'e vugale. Anjela a selaoue gant evez, hag eviti da vezan yaouankik, e kemeras skouer dioute.\nKastizan rê he c'horf, kousket a rê alïes war ar zolier, pe zoken, war an douar noaz, hag eus he frejou e tiouere ar pez a c'halle hep nec'han he zud.\nHe c'hoar a gouske er mêmes kambr ganti; an dra-ze, avat, ne oa ket re eus he doare, rak n'halle ket en em rei, kement hag he devoa c'hoant, d'ar beden ha d'ar binijen.\nA vihanik e westlas he gwerc'hded da Zoue hag e lakas he c'hoar d'ober evelti.\nAnjela he devoa eur gened dispar hag eur pennad bleo melen eus ar re vraoan. Gant aon na teujent d'he lakat da gouezan er pec'hed, e pellaas diouti an dilhajou kaer, ha bep mintin, e walc'he he bleo gant dour lous, da derri o sked.\nDorn Doue, koulskoude, a bouezas start warnezi. Koll a reas abred he zad hag he mamm. Digemeret a oe gant eur eontr d'ezi. A-vec'h m'oa digouezet en e di, ma oe skoet he c'hoar gant eur maro trumm.\nN'he devoa c'hoaz nemet daou vla warn-ugent, pa varvas ive he eontr, ha setu hi neuze he-unan-penn, hep den d'he c'hentelian.\nDistrei a reas neuze da vourk Desensano, hag e c'houlennas digor en Trede-Urz sant Fransez. Kreski a reas he finijennou; dindan he dilhad e touge eur gouriz reun; bemde e tostae ouz an dôl zantel, hag he holl amzer a roë d'an oberou a drugare.\nD'ar mare-ze, oa bras ar yenien en kenver Doue, ha kalz, zoken, a zileze o deveriou a relijion. Spered Anjela a boueze alïes war gement-se :\n« An droug, emezi, a deu eus dizurz ar familhou, hag ar familh ne vezo biken enni bue vat, ma n'eo ket ar vamm eur gristenez c'houek. Red eo eta kelenn mat ar merc'hed yaouank. »\nMes penôs hen ober ?\nGroulenn a reas digant Doue sklerijen, ha bezan he devoe. Eun devez, epad he c'housk, e welas eur skeul skedus ha warnezi eur maread gwerc'hezed a zave d'ar baradoz. D'ar mêmes amzer, eur vouez a lavare d'ezi :\n« Anjela, na fallgalonet ket ; arôk mervel e savfet en Bresia eun Urz leanezed e giz d'ar re ho peus gwelet. »\nRei a reas kement-se da anaout d'eun nebeut merc'hed-all. Skoazellet gante, e vodas en he zi merc'hedigou ar c'harter da zeski d'eze o c'hatekiz. Gante ec'h ee ive da welet ar re glanv hag ar re baour en o lochennou. He daouarn a veze bepred digor d'ober an aluzen, hag ar c'homzou mat a goueze eus he muzellou a zistroas kalz a bec'herien ouz Doue.\nAn haden gentan eus an Urz neve a oa tôlet en douar : ugent vla a dlee lakat da ziwan.\nHe c'harante evit Jezuz-Krist a reas d'ezi mont da Jeruzalem da welet al lec'hiou test eus e vue hag eus e varo. En hent e teuas da vezan dall, ha n'hallas ket gwelet an Douar-Santel gant daoulagad he c'horf. Renet gant ar re a oa ganti, ec'h eas d'al lec'hiou a oa bet santelaet ar muian gant Hon Zalver.\nDalc'h-mat e taouline da bokat d'an douar, en eur skuilh eur mor a zaerou. En eur zistrei d'an Itali, Doue a roas d'ezi a-neve ar gweled. Mont a reas da Rom d'ober he Jubile, hag ar pab Klemant VII, o vezan klevet hano anezi, a c'hoantaas he gwelet. Klask a reas he lakat da superiorez en eur gouent merc'hed en Rom. Anjela a anzavas outan he devoa bet digant Doue ar garg da zevel eun Urz merc'hed en Bresia, hag e oe lezet da vont kuit.\nAr zantez neuze a 'n em glevas gant ar merc'hed a roë d'ezi an dorn en he oberou a drugare, da vevan holl dindan ar memes toën hag ar memes reolen. Evit patronez e kemerjont santez Ursula hag an hano a Ursulinezed a oe dalc'het warneze goude.\nAn Urz neve ne oe ket pell evit bezan anavezet dre vertuziou al leanezed hag o aked da gelenn ar vugale.\nAnjela, avat, ne welas ket anezan o kreski. Doue he galvas davetan da viz genver 1540, d'an oad a c'houec'h vla ha tri-ugent. Goude he maro, an Ursulinezed a greskas buhan, n'e ket hepken dre an Itali, mes ive dre ar broiou-all.\nAr skoliou kristen\nTadou ha mammou, c'houi hag a gar ho pugale, daoust ha mat e kavfec'h gwelet aneze o vont en eun ti ha n'ho pefe ket a urz da lakat ho treid ennan hoc'h-unan, ha ne vefe ket a urz zoken, da gomz ac'hanoc'h d'eze ?\nNan, n'eo ket 'ta, aon ho pefe na deufent d'ho tianaout.\nHon Zalver Jezuz-Krist, en Bro-Frans, n'en deus ket a urz da lakat e dreid, ha n'eus ket a urz da lavaret hano anezan en skoliou ar gouarnamant, en parouz ebet. Daoust ha bugale gristen a zo dereat d'eze o darempredi ?\nNan, hep mar ebet. Mar doc'h kristen eta, tadou ha mammou, savet skoliou kristen dre ar vro ha kaset enne ho pugale; laket aneze etre daouarn mistri ha mestrezed diouz ho torn, e c'hallfet kaout enne pep fizianz; selaouet mouez an eskibien a zo karget da ren an Iliz ha sentet oute, en han' Doue :\nAn eskibien eo ar stur,\nMa sentet oute, ez oc'h sur.


Nac’hañ a ra GBB e stand da EAT… | EMGLEV AN TIEGEZHIOÙ\nNac’hañ a ra GBB e stand da EAT…\nDa gentañ e oa bet lavaret deomp e oa dre ma oamp re dost d’ur strollad politikel !!! Pe hini ??!! Ar FN Gall ? A bep seurt tud ‘zo en hon Emglev. Dre zoujañs evit ar frankiz soñjal hag ezteurel ar pennadoù a gaver e Kannadig Imbourc’h ne enouestlont nemet an aozerien anezho.\nGwashoc’h : Stalpet omp er-maez dre an abeg e vije pennadoù “gouennelour, sesksit pe a-enep an heñvelreizhidi” e Kannadig Imbourc’h. Ur farsite eo, n’eo ket ar wirionez eveljust. Prosezoù ‘ vije !\nDiskleriañ a rankomp eta, ur wech ouzhpenn, e rank an dud bezañ doujet evel tud, ha karet zoken, met tu zo d’hor soñj chom spiswel war an darvoudoù a-yoc’h a zegas digempouez er gevredigezh. N’eo ket bezañ gouennelour lavarout ez eo fall evit an holl an enbroadurioù a vil-vern : evit Breizh, ivez evit ar broioù-orin a wel begenn o foblañs o kuitaat o bro, ar re a c’hel l! Petra ‘teuio ar broioù-se da vezañ hepto ?\nBezañ a-enep ar briedelezh keodedel evit ar paroù heñvel o reizh n’eo ket bezañ “a-enep an heñvelreizhidi” met a-enep distummadur ensavadur daouvilvedel ar briedelezh a zo anezhi en holl sevenadurezhioù evit degemer bugale. Notomp ivez emañ ar braz eus an dud heñvelrevat a-enep distummadur ar briedelezh keodedel, lezenn “T’obéiras”.\nNa pegen diaes eo klask luskañ ur preder kristen e brezhoneg, hep bezañ barnet evit ar pezh n’omp ket ! Kizidik-tre eo ar c’hrafoù-se. Evit gwelout sklaer e ranker poaniañ ; ret eo asantiñ da nac’h kouezhañ e menoziadegoù eeunik, rak lorbus ez int : ar gwirvoud a zo luzietoc’h egeto. Diskleriañ a reomp hon eus fiziañs e kelennadurezh an Iliz, a anavez mat Mab-den. Abaoe 2000 vloaz ez eo arbennigourez war an Denelezh ! Klask a reomp kompren ha pleustriñ, en amzer vremañ hag e Breizh, ar gelennadurezh-se, ar furnez-se.\nAn Iliz ne zegemer nag an torr-dimeziñ, nag an diforc’hañ bugale : “seksist” e vije neuze ? Berzet eo hiviziken Gouel Broadel ar Brezhoneg d’ar gristenien.\nNa pegen trist ! Ret e vo deomp mont memestra, evit mad ar brezhoneg : ez prevez !\nDegemer a raint d’ar strollad “Gast !“ avat, ur strollad ‘seksist’ evit tud’zo, benelour da vihanañ, a gomzo diwar-benn “ar C’henasant” evit an darempredoù revel, met klozet e chom o c’halon d’ar re na soñjont ket evelto. Klozet eo an nor deomp zoken, p’ hor befe karet eskemm seder ganto ha reiñ dezho da glevout ez eo an darempredoù revel, evit ur c’hristen, un dra gaer-tre a zo ken sirius ma rank bezañ e stern ar briedelezh (naturel pe kristen), doujus d’an hini all, a rank asantiñ e pep frankiz, eveljust, un arouez kaer-kenañ, hini ar roadenn-grenn d’an hini all… forzh petra ‘c’hoarvezfe… evit ar vuhez-pad… ha digor dezhi ouzhpenn.\nTu zo da soñjal ivez n’eo ket GBB al lec’h dik evit ren ar stourm-se a zisparti ar revelezh diouzh ar briedelezh, daoust m’eo bet ken frouezhus en istor Breizh hag en Europa ar gevredigezh p’edo diazezet war familhoù kristen : an Iliz a roe dezho da batrom bezañ priedoù emroet an eil d’egile, feal, ha feal betek ar marv, evit mad o bugale. Seurt ‘ro’ (e gwenedeg e talvez ‘gouestl’) a c’hell bezañ ur sakrifis a-wechoù : hadet e douar Breizh en tdeus taolet frouezh puilh, n’heller ket nac’h ! Petra a chom goude ur fouzhadenn, pa ne fell ket d’an unan en em reiñ da vat hag evit mat ?? Sed aze gwir goulenn brizhdispac’h 68 en deus goulonderet hon ilizoù :an hent da bleustriñ evit sevel un tiegezh brezhonek solud, niverus ar vugale ennañ a zo kalz diaesoc’h eget kemer e blijadur hep en em ouestlañ. Ma !…\nSur a-walc’h hor befe kejet e Langoned gant tud prest da begañ hor pegsunioù war ar poubellennoù melen, pe c’hoazh da brenañ al levr-katekiz nevez embannet ?\nSiwazh evit an unvaniezh a rank ren en Emsav evit mad ar yezh e forbannont ar Gristenien diouzh ar stourm broadel a zo ret evit hor yezh. Unan bennak, lennet gantañ pe ganti ar c’helou e oamp da vezañ e GBB Langoned, en devo goulennet groñs ma vo stlapet an nor ouzhimp. A-walc’h e vo bet d’or skarzhañ. Er mare-mañ a sponterezh, n’eus ket da vezañ souezhet : Youenn Olier a lavare ez eo an Emsav evit hon enebourien evel un dachenn-vrezel, e-lec’h e kaver heklevioù eus ar bed-holl o treiñ. Ni, evel kristenien ha broadelourien vrezhon , e tiskleriomp ez eo an Emsav hon Tiegezh, pa-z eo egin nemetañ ar Gevredigezh Vrezhon a zo da sevel, unan doujus d’an Aviel, muioc’h, da vihanañ eget ar Gevredigezh c’hall dizoue -ha dre se dizenel- a anavezomp..\nGwallziforc’hegezh eo an afer-mañ ‘ta. A-hed istor an Iliz eo bet evel-se.\nOferenn a vo e Langoned antronoz d’ar Sul en iliz-parrez. Pedet e vo eta evit ma vo digoroc’h o spered da atebeien “Mignoned ar Brezhoneg” a zo aet buan da heul ar “politically correct”. Ma !\n“Pardonit dezho rak ne ouezont ket ar pezh a reont”\n(Lukaz 23, 34)\n52,891 klik abaoe 09/2012\nAR GEDOUR war Brezhoneg en Iliz – Oferennoù da zont\nAnna war Evit sikour ur raktres e Traonienn ar Sent\nGwengolo 2018 (2)


Pajenn:Marigo - Buez ar Saent.djvu/295 - Wikimammenn\nPajenn:Marigo - Buez ar Saent.djvu/295\ntion da velet un devotion, fervant etouez e oll vreudeur, e rentas e Ene da Zoue er bloaz 1067.\nUr soudard convertisset gant Sant Robert a ro gantàn ar c’houmançamant da un Urz a Religiuset, hac a zeu da veza ur Sant bras. Doue a gonvertis tud a bed stad, hac o rent parfet. Na vezim-ni biquen eus an nombr an dud eürus-se pere en em gonvertisso parfetamant da Zoue ?\nEil Reflexion. Ar Sænt o deus caret ar vuez retiret, o deus en em bliget en Deserz ; tud ar bed er c’hontrol ne garont quet beza o-unan, n’en em bligeont tam er Solitud. Ur goustianç pur, pehini a so e peoc’h hac e graç Doue, en em blich o veza retiret : ur galon tourmantet gant mil remors a glasq en em zissipa hac en em intourdia, ba cetu perag e clasq gant pres ar c’hompagnunezou, hac e red eus an eil divertissamant d’eguile.\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/295&oldid=134405 »


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/22 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/22\nganthan, ha n’e ket evel ar Scribed.\nPA oe diskennet Jesus divar ar menez, eur foul braz a bobl a heuliaz anezhan.\n(2) Ha setu, eun den lor a zeuaz hag en em brosternaz dirazhan, en eur lavaret : Aotrou, mar fell d’id, ec’h hellez va netaad. (3) Ha Jesus a astennaz he zorn, hag a douchaz anezhan, en eur lavaret : Fellout a ra d’in, bez net. Ha diouc’h-tu e oe neteet euz he lorgnez. (4) Neuze Jesus a lavaraz dezhan : Laka evez na liviri an dra-man da zen ; mes kea en em ziskouez d’ar beleg, hag offr an donezon gourc’hemenet gant Moises, evit ma vezo kement-se da desteni dezhe.\n(5) Ha Jesus o veza antreet en Cafernaüm, eur c’hantener a zeuaz d’he gavout, o pedi anezhan, hag o lavaret : (6) Aotrou ! va mevel a zo gourvezet er gear klanv gant ar paralizi, hag eman en gwall boan. (7) Ha Jesus a lavaraz dezhan : Mond a rin, hag e iac’hain anezhan. (8) Hag ar c’hantener, o respont, a lavaraz : Aotrou ! n’oun ket dign ec’h antrefez dindan va zoen ; mes lavar eur ger hep-ken, ha va mevel a vezo iac’heet. (9) Rag evidoun-me, petra benag m’az oun dindan otorite tud-all, em euz dindanoun soudarded, hag e lavaran da unan : Kea, hag ez a ; ha da eun all : Deuz, hag e teu ; ha d’am mevel : Gra an dra-man, hag hen her gra. (10) Pa glevaz Jesus kement-se, e oe souezet, hag e lavaraz d’ar re a heulie anezhan : E gwirionez hen lavaran deoc’h, n’em euz ket kavet eur feiz ker braz, memeus en Israel. (11) Rag-se e lavaran deoc’h e teuio kalz euz ar Zao-heol hag euz ar C’hus-heol, hag ec’h azezint ouz taol gant Abraham, Isaac ha Jacob, en rouantelez an envou, (12) mes bugale ar rouantelez a vezo taolet en devalijen a ziaveaz ; eno e vezo gwelvan ha skrign-dent. (13) Neuze Jesus a lavaraz d’ar c’hantener : Kea, ha ra vezo great d’id evel ma ec’h euz credet ; hag he vevel a oe rentet pare var an heur-ze.\n(14) Ha Jesus, o veza deuet en ti Per, a velaz he vam-gaer var he gwele klanv gant an derzien. (15) Hag hen a douchaz ouz he dorn, hag an derzien a guitaazanezhi ; hag hi a zavaz, hag a zervichaz anezhe.\n(16) Ha pa oe deuet an abardaez, e oe digasset dezhan kalz hag a oa dalc’het gant drouk-sperejou, hag hen a gassaz kuit\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/22&oldid=125326 »


Diskar Penmarc'h, mojennoù ha traoù gwir\n«Biskoazh ne adsavas Penmarc'h da heul an taol spontus-se ; en he fezh e voe gwastet ar gêr-se. Abaoe an darvoud spouronus-se e voe dilezet ar gêr tamm ha tamm gant he annezidi, kouezhañ a reas an tiez en o foull, betek goloiñ al leur gant o zorradoù ; ne chomas eno nemet an nebeut pesketaerien ha kouerien a zo o chom el lec'h mantret-se c'hoazh.\nMa kreder annezidi Keriti-Penmarc'h, ar gêr veurdezus a oa o c'hêriadenn ul lodenn anezhi az ae klaz pelloc'h en tu all d'an harzoù a vez lakaet dezhi hiziv gant ar mor ; beuzet en deus, emezo, ul lodenn anezhi. Touiñ a reont e c'heller gwelet aes, war ar bern reier anvet ar pennoù-karreg, torradoù tiez ; e c'heller zoken, pa vez izel ar mor, diskenn gant diri chomet en o fezh.\nKen izel eo an douar war an tamm-se eus an arvor, ken ma c'helljed krediñ en o lavar. M'en defe ar mor skoet en aod, ha m'o defe an aotrounez pe ar goñversanted pinvidig dilezet ar gêr pa teue kuzh-heol he amzer berzh, gwalleget ganto kempenn ar c'haeoù, ar savioù-maen, ar chaoserioù a zifenne o demeurañsoù, neuze e vijent bet dismantret gant feulster ar barradoù-arnev, ar c'horventennoù ken stank ma vezont e Penmarc'h. Emañ kêriadenn Keriti he-unan en arvar da vont da goll en hevelep doare ; n'eus ken evit difenn anezhi ouzh ar barroù-avel diouzh ar gwashañ a sko, a lamm ganti bep bloavezh, nemet un nebeut tevennoù traezh tanav, skañv, a harz ar mor da blaouiañ, da c'houelediñ anezhi. Rankout a rafed kaout, evit difenn kêriadenn Keriti ouzh an tarzhioù dirollet, ur chaoser, ha pa vije graet gant mein nemetken. Ar chaoser-se en defe un dalvoudegezh ouzhpenn, pehini a vefe servij da stagañ bagoù ar besketaerien outañ, pere e vezer rediet evel-rezon da stekiñ ouzh un aod goloet a bep tu gant pezhioù karreg divent ha torradoù tiez.\nEvel m'eo bet lavaret ganemp dija, ne c'hell ken netra prouiñ gwelloc'h pegen bras eo bet niver an dud o deus goloet traezhennoù Penmarc'h gwezhall eget al lec'hioù a zevosion a weler war-sav c'hoazh, strewet warni. C'hwec'h anezho a zo heverk-kenañ. E-touez ar c'hwec'h iliz-mañ pell-mat unan diouzh eben ez eo dibar tri anezho, hini bourc'h Penmarc'h a-vremañ, hini Keriti, hini Sant-Gwenole e-kichen ar roc'h anvet an Dorchenn ; an teir all, hini Sant-Per, hini Itron-Varia ar Joa hag hini Sant-Fieg, daoust ma n'int ket ken bras, daoust ma n'eo ket ken ledan o ment, ken pinvidig o stumm dezho, a c'hell bezañ gwelet hep an disterañ douetañs evel chapelioù heverk-kenañ.»\nUn dra da vezañ resisaet : e 1841 e oa deuet Brousmiche da Benmarc'h, ha n'eo ket dek vloaz abretoc'h evel en doa skrivet an embanner e 1977. Anv a zo gantañ da skouer eus mont-en-dro an tour-tan, az ae en-dro abaoe... 1835.\nJean-François Brousmiche, Voyage dans le Finistère, 1829, 1830 et 1831, Adembannadur Morvan, 1977


Pajenn:Bonnaire - Mestr Pierrès, pe den guiziec ar bourg.djvu/34 - Wikimammenn\nPajenn:Bonnaire - Mestr Pierrès, pe den guiziec ar bourg.djvu/34\n— Danjer a zo d’en ober ; rac, en lavarat a ràn c’hoas dêc’h : ar muzur original ne rën mui ; hoguen, ar muzur leal, eo ar güir, hac ar gomparêson a deu ar feat differant eus ar güir. A eneb an errol-se eo e zeo felvezet d'an assamble constituant miret an oll.  Comz a rit eus a ambaras ; hac én a vez unan brassoc’h, m’en lavar, eguet caout da choas etre meur a gomparêson deus a ur memes muzur ? Pehini eo a eller credi an hini mad, d’an ampoent\nAdtapet diwar « https://br.wikisource.org/w/index.php?title=Pajenn:Bonnaire_-_Mestr_Pierrès,_pe_den_guiziec_ar_bourg.djvu/34&oldid=113954 »\nKemmoù diwezhañ degaset d'ar bajenn-mañ d'an 22 Gen 2018, da 12:34.


Buhez ar Sent/1912/Alar - Wikimammenn\nBuhez ar Sent/1912/Alar\n◄ Tual Alar pe Eler Fransez Xavier ►\nAlar a oa ganet en Chatelak, diou leo diouz Limoj, war-dro ar bla 588. E dud a oa pinvidik ha vertuzus, ha savet a oe gante en doujans Doue. Evel ma oa eur pôtr dornet mat, e oe kaset da Limoj, da zeski bezan orfebrer, hag e teuas buhan da vezan dispar war e vicher.\nKloter II, roue Pariz, o vezan klevet hano anezan, hen galvas da vont d’e lez, hag hen kargas d’ober d’ezan eun trôn aour. Alar a reas daou, elec’h unan, gant an danve a oe roët d’ezan. Ar roue a oe souezet o welet kaerder al labour hag onestiz ar micherour. Diwar neuze, Alar a chomas en Pariz, hag eno e talc’has da labourat war e vicher. Gwelet a rêr e hano war ar peziou aour a oe grêt en amzer-ze ; mes e vrasan plijadur oa ober archedou da lakat relegou ar zent.\nPrest goude ma teuas da chom da Bariz, e reas eur govezion jeneral, hag e kemeras ar mennoz start da ren eur vue kristenoc’h evit an evoa grêt betek neuze. Pa renke mont dirak ar roue, e touge dilhad sei, mes dindane e veze gantan eur zaë reun. Rei a rê d’ar beorien kement en dije digant ar roue. Pa deue diavêzidi da c’houlenn pelec’h e oa o chom, e veze respontet d’eze : « N’ho peus nemet mont d’ar ru-man-ru, ha p’en em gavfet gant eun ti a vezo eun toullad peorien e-tal e zor, e c’hellfet lavaret : « aman eo ».\nOber a rê eur bedennig bep gwech mac’h ee eus ar gêr ha bep gwech ma tizroe. Da varo Kloter, e vab Dagobert a dalc’has da gaout ennan ar fizianz en devoa e dad. Goulenn a rê e ali war aferiou brasan ar Gouarnamant ha war an treo a zelle outan e-unan. Alar a gemere e dro ac’hane evit trei ar prins war ar justis, an dousder hag ar relijion. Tud al lez, o welet pegen arru mat e oa gant ar roue, a gemeras droug outan, hag a zavas gwall gomzou en e eneb. Dagobert, elec’h selaou an teodou fall, a garas muioc’h-mui an den santel, hag a skuilhas e vadoberou warnan gant muioc’h a largente. Alar, avat, ne oe tamm ’bet pinvidikoc’h evit kelou ze ; kreski a reas e aluzennou ; rei a reas d’al leanezed eun ti kaer en devoa en Pariz, ha lakat a reas sevel abati Solignac, diou leo diouz Limoj, evit menec’h eus a Luxeuil.\nEn amzer-ze, Dagobert a ’n em gemeras ouz Judikaël, roue Breiz, war digare m’oa bet eun toullad Bretoned oc’h ober eun tamm tro war zouarou e rouantelez. Sant Alar a deuas neuze en Breiz ha, dre e gomzou fur, e lakas ar peuc’h etre an daou brins. Judikaël hag eleiz a ôtrone vras eus Breiz a yeas da heul sant Alar, da welet ar roue Dagobert, da Greil. Eno e oe sinet ar peuc’h etre an diou rouantelez (636).\nTri bla goude, da varo Aker, eskob Noyon ha Tournay, Alar, daoust ne oa ket c’hoaz den a iliz, a oe hanvet da gemer e garg. Sakret a oe en Rouan, er memes devez gant e vignon sant Ouan, d’ar zul arôk ar Yaou-Bask (640).\nBezan e oe eun eskob eus an dibab, ha n’en devoa preder gant netra nemet gant silvidigez an eneou. Tud e eskopti, eleiz aneze, a oa c’hoaz divade p’en em gavas en o zouez ; en em lakat a reas d’o c’helenn. Diskouez a rê, dreist-oll, e deneredigez evit ar re a chome pell d’ober skouarn-vouzar outan ; mont a rê da welet o zud klanv, hag o c’hennerzi a rê en o ankeniou. A dam da dam, an dud goueze, o welet madelez an eskob santel, a garas anezan, hag a deuas da gemer skouer warnezan ; ar re a veze gonezet a laboure da c’honid ar re-all, hag e vezent gwelet neuze o terri o idolou, o tiskar o zemplou hag o vont da c’houlenn ar vadeziant.\nGoude bezan gouarnet e eskopti epad ugent vla, sant Alar a varvas, leun a veritou, d’ar c’hentan a viz kerdu 659, oajet a zek vla ha tri-ugent.\nSant Alar a zo enoret bras en bon bro ; eur barouz a zo en eskopti Sant-Brieg hag a doug e hano ; meur a skeuden an eus ive en hon ilizou ha chapeliou ; pedet eo evit ar c’hezek.\nPedi a rêr sant Alar da dennan bennoz Doue war ar c’hezek. Bezan eo unan eus ar zent a zo karet ar muian gant ar Vretoned ; evit darn, zoken, e tle tremen arôk an Otrou Doue, rak muioc’h a brez o deve, ar zul, da vont da zaoulinan dirak e skeuden, eget da stoui dirak Oter ar Zakramant. An dra-ze n’eo ket mat. Doue eo ar Mestr ; ar zent, ar zervijerien. Adoromp eta ar Mestr, da gentan, arôk saludi ar zervijerien.\nDevosion a c’haller kaout d’ar zent. Eun dra gristen ha talvoudek eo o fedi hag o enori, mes an devosion d’Hon Zalver Jezuz-Krist, d’e Vamm zantel, ar Werc’hez Vari, ha d’e dad-mager, sant Jozef, a dle bezan, da gentan, en hon c’halon.\nGoude-ze, avat, e c’hallfomp pedi hag enori ar zent, muioc’h pe nebeutoc’h an eil eget egile, herve ar vicher a reomp hag ar vro a vevomp enni. Goulemi a c’hallfomp digante, zoken, madou ar bed-man, gant ma vezo bolonte Doue o gwelet o tont d’imp, ha gant na virfont ket ouzimp d’ober hon zilvidigez.\n↑ E ouel a ve grêt en Iliz, pe d'an de kentan a viz kerdu, pe d'ar bemp warn-ugent a vezeven.\nAdtapet diwar « https://br.wikisource.org/w/index.php?title=Buhez_ar_Sent/1912/Alar&oldid=38426 »\nKemmoù diwezhañ degaset d'ar bajenn-mañ d'an 9 Gou 2012, da 11:41.


Diforc'hioù etre adstummoù "Tự Đức" - Wikipedia\nDiforc'hioù etre adstummoù "Tự Đức"\nStumm eus an 27 C'hwe 2015 da 22:58\n1 445 okted lamet , 6 vloaz zo\nStumm eus an 27 C'hwe 2015 da 22:36 (kemmañ)\nStumm eus an 27 C'hwe 2015 da 22:58 (kemmañ) (dizober)\n====[[Europiz]] e Vietnam====\nKas a reas Frañs ur c'horf brezelekaat bras ha tagañ a reas adalek su Vietnam. Stourm kalonek a reas armeoù Nguyễn e-pad ur mare met re diamzeret oa o armoù hag o zaktik evit dont a-benn eus ar C'hallaoued. Goulenn a reas Tự Đức sikour digant e bennaotrou, impalaer [[Qing]] [[Sina ]]. Kregiñ a reas neuze brezel etre Frañs ha Sina. Echuiñ a reas an emgannoù tro-dro da [[Hanoï]] etre Frañs hag armeoù Sina hag ar morlaeron [[Banieloù-Du]] gant trec'h Frañs. Dilezel a reas impalaer Sina e aotrouniezh gladdalc'hel war Vietnam. Anavezout a reas renerezh Frañs war ar vro.\nGwashaet e vo an traoù gant emsavadegoù nevez e diabarzh ar vro. Ur boaz oa a-hed prantad ren ar rummad-impalaerien Nguyễn. kantadoù a emsavadegoù bihan a c'hoarvezas enep o renerezh. Ar gwaskerezh kriz met diefed enep ar visionerien gristen a voe ur vammenn vras a reuz. Muntr eurmeur a eskob spagnol a roas abeg d'ar C'hallaoued ha d'ar Spagnoled da aloubiñ ar vro hag a zegasas kemereidigezhkemeredigezh Saigon. E [] e roas Tự Đức urzh d'an holl gristenien vietnamat dilezel o relijion pe e vefent merket war o dremm gant ur sin a zisivoud hag e vefe lemmet diganto pep gwir. Lakaat a reas se an holl Europiz enep dezhañ hag e pellaas pep spi da gaout sikour evel reuzied ar bed diavaez.\nPa oa an armeoù gall o tostaat eus ar gêr-benn e krogas emsavadegoù. Aon en doe Tự Đức gwelout e c'halloud diskaret. Gwelloc'h e voe dezhañ en em glevout gant ar C'hallaoued daoust d'an dilezadurioù mezhekaus a vefe d'ober evit gellout bezañ trec'h war an emsavadeg. Asantiñ a reas e teufe lodenn su Vietnam, [[Kochinchina]] ▼\n[[skeudenn:Grave tu duc.jpg|left|thumb|Bez Tự Đức]]\n▲Pa oa an armeoù gall o tostaat eus ar gêr-benn e krogas emsavadegoù. Aon en doe Tự Đức gwelout e c'halloud diskaret. Gwelloc'h e voe dezhañ en em glevout gant ar C'hallaoued daoust d'an dilezadurioù mezhekaus a vefe d'ober evit gellout bezañ trec'h war an emsavadeg. Asantiñ a reas e teufe lodenn su Vietnam, [[Kochinchina]], da vezañ un drevadenn c'hall hag e vefe e vro didan warez Frañs. Kounnar a\n[[skeudenn:Grave tu duc.jpg|dehou|thumb|Bez Tự Đức]]savas ha meur a hin a nac'has an emglev hag a stourmas evit frankiz o bro o tamall da Dự Đức bezañ gwerzhet e vro.\nTreaties He signed away the southernmost of Vietnam, Cochinchina, to be a French colony and accepted the status of a French protectorate for his country. This caused a huge uproar, and many, such as the famous mandarin Trương Định, refused to recognize the treaty and fought on in defense of their country, denouncing Tự Đức for surrendering any part of their homeland.\nNe vevas ket evit gwelout efedoù gwashañ an trevadennerezh. gwelet e vez evel diwezhañ impalaer Vietnam peogwir e voe en hini diwezhañ o ren ar vro en un doare dizalc'h. Mervel a reas e 1883. N'en doa bet bugel ebet. Lezel a reas e dron d'e vab advabet Dục Đức a voe lemmet e garg digantañ goude tri devezh gant kargidi eus al lez.\n"South China in the Imperial Era: South China from 1800 to the fall of the Qing in 1911". CPA Media. 2008. Retrieved 9 July 2010. "[...] the Black Flags and their leader, Liu Yung-fu, were to acquire a certain dubious legitimacy and fame in the service both of the Vietnamese king, Tu Duc, and of the latter's Qing suzerains in their struggle against French imperialism in Tonkin."\nBruce M. Lockhart, William J. Duiker Historical Dictionary of Vietnam 2010 -Page 154 "A younger brother and adopted son of Emperor Tự Đức, he succeeded his nephew Dục Đức after the latter was deposed by court officials in 1883. Hiép Hoa attempted to wrest power back from these officials, but he was not strong enough"\nAdtapet diwar « https://br.wikipedia.org/wiki/Dibar:MobileDiff/1623936 »


Levr Zec'haria - Wikipedia\neizh ha tregontvet levr ar Bibl ha dode diwezhañ levr ar Testamant Kozh, kediad ar 14 pennads\nLevr Zec'haria a zo unan eus levrioù ar brofeded en Tanac'h. Skrivet e vefe bet war-dro ar bloavezhioù 520 (etre 520 ha 518) kent JK.\nGweledigezh Zec'haria. Ul livadurig bet troc'het diouzh ul levr bet aozet war dro 13 00 e Sikilia.\nDiv lodenn a zo ennañ.\nEl lodenn gentañ(1-8), e lenner kennerzhoù ar profed Zec'haria d'ar bobl ha d'he renerien. Ne selaoue ket an dud ouzh ar brofeded, a-raok an harlu : bremañ avat en deus Doue truez ouzh e bobl hag a ray dezhi ober berzh, ma heuilh e Lezenn. Diskouez a ra ar profed pegen mallus eo ar peoc'h hag an unvaniezh etre renerien politikel ha relijiel evit mad ar bobl. E ziouganoù niverus hag arouezel a zo diaes a-walc'h da zirouestlañ a-wechoù. Ael an Aotrou a ro skoazell d'ar profed evit ma kompreno e lavaroù.\nAr pep brasañ eus an eil lodenn (9-14) a zo kevrinus hag a denn da ziwezh an amzerioù. D'ar broadoù, a zo enebourien e bobl, e tiougan un dazont c'hwerv, ha da Israel an daspren hag ur blanedenn splann. Goude an trubuilhoù e teuio ivez ar pobloù da azeuliñ Doue e Jeruzalem. Gellout a reer gwelout daveoù d'ar Mesiaz e 9,9-10 (ar Roue uvel) hag e 12 , 10. Meneget e vez alies ar pennadoù-mañ eus Levr Zec'haria en Testamant Nevez (Mzh 21; 4-5, 27,9 ha 26,31 ; Mk 14,27 ; Yann 19, 37). \nDarn a zinac'h da Zec'haria bezañ aozer an eil lodenn. Hervez lod e vefe bet savet tost da zaou c'hant vloaz war e lerc'h. \n↑ Troidigezh An Tour-Tan, levrenn 3, 1983, p 252\n↑ 1,9-17 ; 2,7-17 da skouer...\n↑ La Bible de Jerusalem, embannadur 1998, pp 1284-1295\n↑ Dictionnaire culturel de la Bible, cerf/Nathan, 1990, pp 261-262\nAdtapet diwar « https://br.wikipedia.org/w/index.php?title=Levr_Zec%27haria&oldid=1775710 »\nDernière modification le 20 Du 2017, à 12:01\nKemmoù diwezhañ degaset d'ar bajenn-mañ d'an 20 Du 2017, da 12:01.


Mibinell roudennoù strizh - Wikipedia\nMibinell roudennoù strizh\nIskerentiad : Galidiinae\nGenad : Mungotictis\nAr vibinell roudennoù strizh (Mungotictis decemlineata) zo ur bronneg kigdebrer bihan eus kerentiad an Eupleridae. Bevañ a ra e savanennoù kornôg ha mervent Madagaskar.\nMuzuliañ a ra etre 25 ha 35 cm gant ul lost 23 - 37 cm ha pouezañ a ra etre 600 ha 700 g. He blevenn zo gell-sklaer gant roudennoù sklaer war he c'hostezioù. Hemolc'hiñ a ra anevaled bihan, amprevaned dreist-holl hag ivez vioù pe glazarded.\nAr vibinell roudennoù strizh a vev e bagadoù bihan 10 hinienn. Un aneval-deiz eo hag er gwez e vev ar peurliesañ. Gouennañ a ra etre miz Kerzu ha miz Ebrel. Genel a ra ar parezed ur c'holen hepken bep bloaz.\nar vibinell roudennoù strizh war Lioncrusher.com\nAdtapet diwar « https://br.wikipedia.org/w/index.php?title=Mibinell_roudennoù_strizh&oldid=1731477 »\nKemmoù diwezhañ degaset d'ar bajenn-mañ d'an 23 Kzu 2016, da 14:40.


Région_Bretagne - 38 abadenn harpet evit Gouel Breizh 2017\nPevar zalvoud boutin\nEizh loread ha tregont zo bet dibabet da-heul ur galv da raktresoù hag a oa digor d’an holl re o doa c’hoant da ginnig un abadenn bennak etre an 13 hag an 21 a viz Mae e Breizh hag e Frañs. Skoazellet e vint gant ar C’huzul-rannvro. Un dra voutin zo dezho holl : liammet int gant talvoudoù Gouel Breizh ha diskouez a reont ul liamm dibar gant ar vro (lakaat an dud e-barzh an taol, meskañ ar sevenadurioù hag ar rummadoù oad, diorren padus, reiñ plas da yezhoù Breizh...). Evit bezañ e-barzh ar roll e tle an abadennoù doujañ da bevar zalvoud bras : bezañ abadennoù fest ha/pe laouen, lakaat war-wel traoù dibar da Vreizh, bezañ digor d’ar pep brasañ hag e prizioù marc’had-mat.\nSkoazell evit brudañ ar gouel\n180 000 € en holl a vo bet rannet etre ar genstriverien dibabet. En deizioù-mañ e resevo pep loread ul lizher evitañ da c’houzout petra e vo sammad e skoaziadenn.\nOuzhpenn ar skoaziadenn-se e vo skoazell evit brudañ ar gouel hag an holl abadennoù all a vo ouzhpenn ar roll : meneget e vint er programm war baper, el lec’hienn internet a-ratozh-kaer, bruderezh a vo dre ar rouedadoù sokial, skignet e vo dre ostilhoù brudañ (skritelloù, gitonioù, panellerezh war an hent...).\n7 abadenn e Frañs Tramor hag e lec’h all dre ar bed\nUr skoazell arc’hant a-ratozh zo bet roet evit an abadennoù aozet en estrenvro hag e Frañs Tramor gant kevredigezhioù Bretoned ha mignoned da Vreizh. Ur yalc’had 60 000€ zo bet rannet etre ar seizh loread. Gant-se e vo lidet Gouel Breizh 2017 e Vietnam gant Kevredigezh Bretoned Bro Vietnam, e Sina gant Zhong Breizh, er Stadoù-Unanet gant Breizh-Amerika, e Bro-Skos gant EdinBal, en Iwerzhon gant BreizhEire, e Sveden gant Stockholms balfolkforening hag er Reünion gant ar Genseurtiezh Breizh Reünion.\nLakait hoc’h abadenn e programm 2017 !\nAn holl aozerien abadennoù a zifenn pevar zalvoud bras Gouel Breizh hag a fell dezho kemer perzh er programm a c’hell mont diouzhtu e darempred gant ar Rannvro dre bostel : fetedelabretagne@bretagne.bzh.\nAn 38 saver raktres hag a vo harpet\nPep saver raktres dibabet da-heul ar galv da raktresoù aozet gant ar Rannvro evit an 9vet gouel-mañ a resevo ur skoaziadenn diwar ur budjed hollek a 180 000 € rannet etre ar genstriverien dibabet. En deizioù-mañ e resevo pep saver raktres ul lizher evitañ da c’houzout petra e vo sammad e skoaziadenn.\nAddes, produerien Boneur, Boneur (Penn-ar-Bed)\nKenseurtiezh Laik Bulad, Troioù-bale lipous, Bulad-Pestivien (Aodoù-an-Arvor)\nAmzer Nevez, Ar En Deulin, Plañvour (Mor-Bihan)\nAstropolis, Astropolis a lid Breizh, Brest (Penn-ar-Bed)\nBretagne accueil – Bretoned an Havr-Nevez, Gouel Sant-Erwan, An Havr-Nevez (Seine-Maritime)\nBrocéliand'Co – Les Gens d'ici, Pempont (Il-ha-Gwilen)\nCanal Ti Zef, Petra eo ar sinema-mañ ?!!, Brest (Penn-ar-Bed)\nCeltomania, koulzad 1 nevez amzer, Orvez (Liger-Atlantel)\nKreizenn rannvroel studi ha brudañ ar glad naturel (Ti ar maenadoù), Festival Kreiz an Douar, Kraozon (Penn-ar-Bed)\nKelc’h Paul Bert, Roazhon war Rodoùigoù, Roazhon (Il-ha-Gwilen)\nPoellgor gwin Breizh, 6vet taoliad meur Breizh, Maodilon (Liger-Atlantel)\nKumun Argantred-ar-Genkiz, Lidomp Breizh en Argantred-ar-Genkiz, Argantred-ar-Genkiz (Il-ha-Gwilen)\nKumun Bruz, Gouel Breizh Bruz, Bruz (Il-ha-Gwilen)\nKumun Kombrid, Gouel Breizh e Kombrid Sant-Voran, Kombrid Sant-Voran (Penn-ar-Bed)\nKumun Plougerne, Gouel ar C'hoari, Plougerne (Penn-ar-Bed)\nKumun Redon, Redon a lid Breizh, Redon (Il-ha-Gwilen)\nCRIC, L'île, Kemper (Penn-ar-Bed)\nEskemmoù sevenadurel, Bretoned amañ hag ahont, Pondi (Mor-Bihan)\nDeskadurezh pobl Skol Diwan Baod (Kuzul Skoazell Diwan Baod), Diwan Arzik, Baod (Mor-Bihan)\nEmglev Bro an Oriant, Gouel Breizh, An Oriant (Mor-Bihan)\nGouel Erwan Breizh-Izel, Sen (Il-ha-Gwilen)\nFur Ha Foll, Maryvonne La Grande, arvest dibunañ ha fest-noz, Perwenan (Aodoù-an-Arvor)\nSoñjoù distroet, Banvez Breizh, An Oriant (Mor-Bihan)\nMe ‘meus gwelet un teulfilm, DDAY, An Oriant (Mor-Bihan)\nAr Sitrouilhenn, Kidzh, Sant-Brieg (Aodoù-an-Arvor)\nL'Eghere, Festival « Va y Availles du Bruit », Avallod-ar-Sec’h (Il-ha-Gwilen)\nAr Jazz hag ar Java, Gouel Erwan e Felger, Felger (Il-ha-Gwilen)\nLes Moyens du Bord, Tous à la Manu#4, Montroulez (Penn-ar-Bed)\nMignoned ar brezhoneg, Gouel broadel ar brezhoneg, Sine (Mor-Bihan)\nTi ar Vretoned, Gouel Breizh Pariz 14vet, Pariz\nMuzik an Arvorig, Gouel Breizh, Pont-ar-Veuzenn-Kimerc’h (Penn-ar-Bed)\nPariz Breton, Gouel Breizh, Pariz\nPloermael Kumuniezh, Festival Breselien Sport Natur, Ploermael (Mor-Bihan)\nSkeudenn Bro Roazhon, Gouel Breizh, Roazhon (Il-ha-Gwilen)\nDorn-ha-dorn evit an douar, Un dibenn-sizhun en ti-feurm#6, An Tergant (Il-ha-Gwilen)\nSon Ar Mein, Fañfar Breizh, Gwimaeg (Penn-ar-Bed)\nTi Ar Vro Landerne Daoulaz, Landerne a gan, Landerne (Penn-ar-Bed)\nBevet ar Ru, Gouel Erwan Brest 2017, Brest (Penn-ar-Bed)\nLec’hienn Gouel Breizh\nPublié le Tuesday, December 6, 2016


faltazi | Soubenn ar geek\nDielloù evit faltazi\nPosted in Filmoù with tags azasadenn, bugaleaj, faltazi, saoz on Gouere 16, 2018 by geekezig\nPa oan bugel e oan sot gant levrioù Roald Dahl, Un bon gros géant en o-zouez.\nLodenn gentañ film Spielberg, dreist-holl e mougev ar ramz, a oa dres evel ar pezh a ijinen p’am boa lennet al levr gwechall, gant an hunvreoù e boutailhoù ha tout. Un drugar eo bet gwelet se war ar skramm. Siwazh, daoust d’ar blijadur-se, em eus kavet hir ma amzer dirak ar peurrest. Sophie a oa hegasus a-wechoù, an ijinadennoù gerioù o doa kollet eus o nerzh hep lenn anezho ha n’em boa ket soñj mat eus eil lodenn an istor (gant Rouanez bro saoz hag all) ha n’am eus ket kavet fentus kement-se. Ur film dereat eo memestra, ha doujus ouzh an oberenn orin met poan ‘m eus bet o sellet outañ gant ma sell bugel ha n’on ket bet tapet er jeu. Domaj 😦\nFilm sevenet gant Steven Spielberg, diwar romant Roald Dahl. Stadoù-Unanet Amerika, 2016, 1e57.


Version du 25 mars 2013 à 19:22\n(8) An avel neus degaset keloù mat da Varie.\n(9) Ar vroudig a neus kaset Dorothée d'he eontr.\n(9) Ar gwallzarvoud a neus digaset Dorothée d'he eontred.\n(10) An avel neus kaset Dorothée d'he eontr.\n> * Da vro Oz a neus kaset ar sorcerez....nan. (<hésitations dues probablement à l'ordre des mots>)\n(11) Ar sorcerez neus kaset Dorothée da vro Oz.\nle sorcière R 3SGM.a envoyé Dorothée à1 pays Oz\n(12) Al laouenidigezh neus kaset Dorothée da vro Oz.\n(13) An avel neus kaset Dorothée da vro Oz.\n(14) Ar sonerezh neus degaset ur... un aergelc'h mat/plijus d'ar gouel.\n(15) Roet en deus Angela ul levr da Sylvie.\n(16) Roet en deus Angela ul levr da Vreizh.\nRécupérée de « https://arbres.iker.cnrs.fr/index.php?title=Y._Simon_(23/03/2013)&oldid=29217 »


Pajenn:Heuriou brezonnec ha latin.djvu/675 - Wikimammenn\nPajenn:Heuriou brezonnec ha latin.djvu/675\nrantez pur hac ardant en andret Doue, goude pehini he diguemeras en he assomtion glorius en eê, eleac’h ma he greas rouanes d’an Ælez ha d’an dud hac e c’houlennot outhi ma obteno deoc’h digant ar Speret Santel ive un assomtion eus ho speret hac eus ho calon etrese an eê, ma raï deoc’h sevel continuelamant ho sonjesonou, hoc’h affectionou hac ho tesirou varzu an eürusdet eternel.\nD’ar pevare, eus he c’h[u]runamant  en eê, oc’h he beza curunet eno gant ur pomp, ur manifiçanç hac ur c’hloar inconcevabl en creis an assamble eus an oll gourtisanet celestiel, en calite a rouanes hac a impalaëres var ar bed universel, hac etablisset an alvocades evit ar bec’herien dirac Doue, ar gonsolatrices d’ar re afflijet, hac an dispensatrices eus an oll densor a c’hraçou Doue ; hac e c’houlennot outhi ma plijo ganti ober deoc’h santout an effet hac ar profit eus an oll galiteou excellant-se e deveus recevet, hac obteni deoc’h er fin ur maro santel diouz an exempl eus he hini.\nHac evit goulen ouz ar Verc’hes sacr ma obteno deoc’h digant ar Speret Santel ar peder seurt donæson-ma, hac en memor eus ar peder brivilej-ma e deus recevet diganta, e leverrot en enor dezi en calite a bried dîn deza, ar peder Ave, Maria varlerc’h an drede Pater-se pehini ho pezo lavaret en enor d’ar Speret Santel.\nPa na ellac’h quet derc’hel memor eus an traou-ma oll o lavaret ar chapelet bian-ma eus a gurunen ar Verc’hes, ne dleit quet evit quement-se lesel hep he lavaret, ar merit ho pezo na mui na meas oc’h he offr d’an tri ferson adorabl eus an Dreindet ha d’ar Verc’hes sacr er memes intantion-ma eguis ma ho goar Doue hac ar Verc’hes.\nCurunen ar Verc’hes quen chapelet quen a ofiç a so un devotion approuvet mad. Sant Charles en he instruction d’ar gonfessoret a recommand dezo disqui d’ho fenirantet ar fæson da recita devotamant\n↑ Moullet : c’heuru-.\nAdtapet diwar « https://br.wikisource.org/w/index.php?title=Pajenn:Heuriou_brezonnec_ha_latin.djvu/675&oldid=101486 »\nKemmoù diwezhañ degaset d'ar bajenn-mañ d'an 5 Mae 2017, da 23:26.


Le Peuple breton - Wikipedia\nMagazin kelaouiñ miziek Unvaniezh Demokratel Breizh (UDB) eo Le Peuple breton. Embannet eo bet ar c'hentañ niverenn e miz Genver 1964, un nebeud devezhioù war-lerc'h krouidigezh ar strollad. Ur strollad politikel emrenelour kizidik ouzh ar mennozhioù sokialour hag ekologour eo UDB. Media hollegour e chom Pobl Vreizh ur magazin menoioù avat. “Sellet ha kompren ar bed diwar Vreizh” a vez kinniget ober d’al lennerien.\nLe Peuple breton a oa bet anv ur gelaouenn all, berrbad, bet krouet gant Joseph Martray goude an Eil Brezel-bed. Gant e aotre he doa gellet UDB implijout an titl evit he c'helaouenn.\n1 Renerien ar gelaouenn\n2 Pobl Vreizh\n3 Evit mont pelloc'h\nRenerien ar gelaouennAozañ\nJean-Yves Veillard eus 1964 da 1969\nJean-Paul Gourmel eus 1969 da 1973\nRonan Leprohon eus miz Gouere 1973 da viz Mae 1978\nJean Guéguéniat, eus miz Even 1978 da viz Eost 1984\nJean-Jacques Monnier eus dibenn 1984 da 1993\nJoël Guégan eus 1993 da 1999\nRonan Leprohon eus miz Chwevrer 1999 da 2010\nGael Briand abaoe miz Du 2010.\nPennad pennañ: Pobl Vreizh\nE miz Genver 1970 e voe embannet kentañ niverenn Pobl Vreizh, kelaouenn vrezhonek UDB, hag a badas betek he 140vet niverenn e 1982. Dont a reas en-dro Pobl Vreizh e miz Kerzu 1984 e stumm ur c'haier e niverenn 252 Le Peuple breton. Adalek 1986 e teuas Pobl Vreizh da vezañ eil titl Le Peuple breton hag e voe kavet e pep niverenn etre div hag eizh pajennad e brezhoneg. Ur seurt kelaouenn er gelaouenn. Buan a-walc'h eo bet lamet an eil titl-se, ha bremañ ne chom nemet ar bomm gallek LE PEUPLE BRETON, e lizherennoù bras ha tev.\nEvit mont pelloc'hAozañ\nEvit kaout un alberz eus pouez Le Peuple breton evit stummadur stourmerien UDB hag an eskemm mennozhioù e Breizh, lenn pennad Ronan Leprohon (pp 205-209) el levr embannet dindan renerezh Tudi Kernalegenn ha Romain Pasquier "L'Union démocratique bretonne, un parti autonomiste dans un État unitaire" (Presses universitaires de Rennes, 2014).\nLec'hienn ar gelaouenn\nNiverenn 2 e Brezhoneg\nAdtapet diwar « https://br.wikipedia.org/w/index.php?title=Le_Peuple_breton&oldid=1969083 »\nKemm diwezhañ d'an 25 C'hwe 2022 da 08:28\nKemmoù diwezhañ degaset d'ar bajenn-mañ d'an 25 C'hwe 2022, da 08:28.


Armerzh e servij an implij\nTerkañ an tiriad\nDeskadurezh uhel, enklask ha nevezenti\nEuropa hag etrebroadel\nFiltre en cours : Apprentissage\nDeskardelezh e Breizh\nHa soñjet ho peus tuta un deskard(ez) ?\n« Ha soñjet ho peus tuta un deskard(ez) ? » : ur c’houlzad boulc’het gant Rannvro Breizh, e karg eus an deskardelezh, a ginnig, er sizhun-mañ, d’an embregerezhioù ha d’ar c’hevredigezhioù kaout skoazelloù rannvroel evit enfredañ deskard(ez)ed er gennad prevez pe publik. Perak ne rafec’h ket ?\nJeunesse Apprentissage Entreprise\nSizhunvezh an deskardelezh e 2017\nDa-geñver Sizhunvezh rannvroel an deskardelezh, etre ar 4 hag an 11 a viz Meurzh 2017, e vo Rannvro Breizh o reiñ lañs d’ur c’houlzad brudañ e-mesk ar re yaouank hag ar familhoù. Reiñ c’hoant d’ar re yaouank da vont war hent an deskardelezh eo ar pal.\nGweladenn ar C’hentañ Ministr e Breizh\nEmglevioù evit meurgêrioù abalamour da harpañ ar mont-ha-dont a skiant vat ha kampus ar mor er bed.\nE Breizh e oa Bernard Cazeneuve d’ar 26 a viz Genver. Bet e oa e Roazhon hag e Brest, asambles gant meur a vinistr hag ar Prezidant Le Drian.\nNumérique Énergie Apprentissage Mer\nRaktresoù an embregerezhioù\nAr savenn arc’hantaouiñ a-stroll GwenneG skoazellet gant ar Rannvro\nKef ar fiziadoù, gant kenlabour Rannvro Breizh, a ro skoazell d’ar savenn arc’hantaouiñ a-stroll GwenneG. Ur mod arc’hantaouiñ nevez evit sikour raktresoù an embregerezhioù.\n10vet Sizhunvezh rannvroel an deskardelezh\nEtre ar 16 hag an 23 a viz Meurzh e vo dorioù digor e KSDoù (Kreizennoù Stummañ an Deskidi) Breizh. Tro o devo an dud yaouank hag o familhoù d’ober anaoudegezh gant 280 micher.\nOctobre 2019 5 Août 2019 1 Juillet 2019 3 Juin 2019 4 Mai 2019 3 Avril 2019 5 Mars 2019 3 Février 2019 4 Janvier 2019 3 Décembre 2018 4 Novembre 2018 4 Octobre 2018 5\n2018 24 2017 27 2016 35 2015 29 2014 38 2013 29 2012 35 2011 30 2010 19 2009 21 2008 1\nKuzul ekonomikel, sokial hag endro ar Rannvro\nAr mont en-dro hag an aozadur anezhañ\nAr c’henlabour er Rannvro hag en Europa\nNeuz c’hrafek KSB\nForomoù ha kendivizoù\nroll an dilennidi\nroll ar servijoù\nAr gwazhioù RSS dre dem\nSteuñvenn al lec’hienn


Kevredigezh Kembre-Breizh: Strolladoù kembraek o klask selaouerien e Breizh!\nStrolladoù kembraek o klask selaouerien e Breizh!\nUr c'hembread, Norman Preis e anv war Flickr, meurig@yahoo.com , gant nebeud mignoned dezhañ, a zo o prientiñ ur veaj evit daou strollad pop kembraek. Div nozvezh a vo tremenet ganto e Breizh, e korn-bro Karaez-Plougêr hag e Roazhon.\nDaoust ha den pe zen a vefe dedennet da reiñ tro dezho da seniñ dirak an dud, ur "gig" evel ma vez lavaret e saozneg?\nE miz Mezheven eo e vo ar veaj-se, met seul gentoc'h seul welloc'h ma c'haller mont e darempred.... Anvioù ar strolladoù eo Cowbois Rhos Botwnnog, ha Jen Jeniro. Amañ e c'haller gouzout hiroc'h diwar o fenn:\ntagioù Plougêr-Karaez, pop, Roazhon, sonerezh


Pipe band Obererezhioù : Stummadur : binioù-bras ha toserezh Kentelioù ha pleustradegoù Abadennoù ha dibunadegoù Naoned & District Pipe Band Guy POULIQUEN 06 13 84 62 52 ndpb44@orange.fr http://www.nantes-pipeband.com/\nSavet eo bet a 1976 Sonneurs de Veuze gant tud eus Breizh ha Vendée. Pal ar gevredigezh a zo da savetiñ ha kas war-raok pleustriñ ar beuz, binioù Su Breizh ha Norzh Vendée. . Obererezhioù : Dastumad liammet gant ar beuz Embann levrioù ha pladennoù war ar beuz Kentelioù beuz e Naoned, Gwenrann, Roazhon ha […]\nDre ar brezhoneg pe dre ar galleg e c’hellit dizoleiñ pinvidigezh dalc’had KDSK, Kreizenn Dafar Sevenadurel Keltiek. An holl zañvez lennegel embannet e brezhoneg hiziv an deiz a ya d’ober darn pouezusañ an dalc’had, a zo digor ivez war lennegezh Breizh e galleg ha war lennegezh an holl yezhoù keltiek all. Un dalc’had arbennik evit […]


Llanllwchaearn (Powys) - Wikipedia\nLlanllwchaearn (skrivet Llanllwchaiarn e saozneg) zo ur gêriadenn vihan hag ur barrez e korn-bro Maldwyn, e hanternoz Powys, e Kembre. Emañ e kumuniezh Y Drenewydd a Llanllwchaearn, war lez ar stêr Hafren, er biz d'an Drenewydd. Emañ Kanol Trefaldwyn o tremen hebiou ar gêriadenn.\nEr gwalarn d'ar gêriadennig emañ rivinoù Kastell Dolforwyn.\nEus diwezh ar Grennamzer betek ar XVIIvet kantved e veze roet boed dar varzhed-lez Maldwyn e maner Aberbechan, a zo er barrez.\nGanet e voe an embreger Pryce Pryce-Jones e Llanllwchaearn.\nAdtapet diwar « https://br.wikipedia.org/w/index.php?title=Llanllwchaearn_(Powys)&oldid=1745964 »\nKemmoù diwezhañ degaset d'ar bajenn-mañ d'an 14 Ebr 2017, da 15:10.


Gwenneg - Wikipedia\nGant ar ger Gwenneg e tegouezher amañ. Evit sterioù all ar ger, gwelit Gwenneg (disheñvelout).\nUr pezh 1 gwenneg, kognet e Bro-C'hall e 1939\nAr gwenneg – gwenneien el liester – a oa ur pezh moneiz e metal gwenn a dalveze un ugentvedenn (1/20) eus al lur.\nE Bro-C'hall e veze implijet al lur gwechall. El lur gall e oa 20 gwenneg, ha pep gwenneg a oa ennañ daouzek diner. E Bro-Saoz hag e Breizh-Veur dre vras e oa unanennoù moneiz heñvel, al lur sterling, a oa 20 shilling ennañ, ha 12 penny a oa e-barzh pep shilling.\nEn deroù e talveze al lur kement hag ul lur pouez a arc'hant. Ugent gwenneg a oa ul lur pouez a arc'hant ivez. A-hed ar c'hantvedoù avat eo digresket talvoudegezh ar pezhioù moneiz-se, hag e dibenn an XVIIIvet kantved ne dalveze mui ul lur kement hag un nebeud kantvedoù a-raok, pa voe kemeret e lec'h gant ar franc, da vare an Dispac'h gall.\nDaoust ma oa bet degaset ur moneiz nevez gant an Dispac'h o deus dalc'het an dud d'ober gant ar gerioù kozh, "lur" ha "gwenneg". En XIXvet kantved hag e deroù an XXvet kantved e talveze 1 gwenneg kement hag 1/20 eus ar moneiz a oa en implij er Stad C'hall, kement ha 5 kantim eta.\nAnvioù ar pezhioù moneiz\nLibra Livre Lur Pound\nSolidus Sol pe Sou Gwenneg Shilling\nDenarius Denier Diner Penny\nSellit ouzh ar ger Gwenneg er\nAdtapet diwar « https://br.wikipedia.org/w/index.php?title=Gwenneg&oldid=1748433 »\nKemmoù diwezhañ degaset d'ar bajenn-mañ d'an 16 Mae 2017, da 06:53.


Leurenn-lañs Robic | Becedia\nE 1947 emañ an Dro Frañs kentañ abaoe ar brezel, anezhi ur redadeg ken leun a entan hag a entremar. René Vietto, bet gouron dizeürus an Dro e 1934, a vez o fringal e penn a-raok ar renkadur hollek abaoe an eil devezh. Echu an tennad diwezhañ er menezioù bras, ha lañs vras zo gantañ c’hoazh er renkadur hollek. Endra ma seblant ar jeu bezañ graet, setu ma klever Pierre Cloarec, rener sportel skipailh ar C’hornôg, o tisplegañ d’ar gazetennerien evezhiek « n’eo ket echu an Dro ». E baotred, a zo bet kalzik war wel peurgetket abaoe an deiz kentañ e Pariz, o deus raktreset un dra bennak evit o leader Jean Robic. Hemañ zo pempvet er renkadur hollek evelkent, gantañ 8 munutenn dilañs war-lerc’h René Vietto ha war-dro 7 munutenn war-lerc’h an eil, ar Gall-Italian Pierre Brambilla. Ne vern, setu ma embann ivez ar Breizhad balc’h d’ar gazetennerien penaos emañ en soñj da glask gounit ar chupenn velen war an « dachenn diaes-se » a dremeno ar rederien drezi en tennad etre Gwened ha Sant-Brieg.\nGouzout a oar ervat Robic eus petra zo kaoz, hag eñ bet o chom gant e dud e Radeneg, a-boan 30 kilometr eus Mur. Daou all eus e skipailh, Pierre Cogan ha Jean-Marie Goasmat, zo a orin eus ar Mor-Bihan ivez, hag an trikon a oar re vat peseurt mod ober gant an tennad-se a-benn d’an eur, 139 c’hilometr ennañ, adkemeret gantañ dre vras hentad Manche-Océan (en tu-gin) a anavezont dre ar munud. N’eo ket dav da Jean Robic eta mont da welet an hentad-se en a-raok, hag ober a ra e vad eus se evit tremen an devezhiad diskuizh diwezhañ gant e gerent e Radeneg. An deiz war-lerc’h, broudet ha douget gant an engroez, ar Breizhad a bign difazi gant Menez-Heiz. Echuiñ a ra an tennad en eil renk a-dreñv ar Belgad Raymond Impanis. Evel m’en doa embannet un nebeud devezhioù kent, en deus bremañ ouzhpenn 10 munutenn a lañs war René Vietto. Ha pa ne vije ket aet ar chupenn velen gantañ c’hoazh, p’emañ bremañ gant Pierre Brambilla, ez eo peursur Jean Robic ne vo netra ken evit herzel outañ diwar vremañ. Daou zevezh goude, etre Caen ha Pariz, Robic a blant tizh evit adtapout an teir munutenn ziwezhañ a vank dezhañ, ha setu aet ar maout gantañ e Tro Frañs evit ar wech nemeti en e vuhez.


2017 e Breizh - Wikipedia\n2017 e Breizh\n../.. 2012 2013 2014 2015 2016\n2018 2019 2020 2021 2022 ../..\n2016 e Breizh - 2017 e Breizh - 2018 e Breizh\n1añ a viz Genver : hervez sifroù diwezhañ an INSEE ez eus 4 661 361 a dud o vevañ e Breizh : 1 384 818 el Liger-Atlantel, 1 032 240 en Il-ha-Gwilen, 905 855 e Penn-ar-Bed, 741 051 er Mor-Bihan ha 597 397 en Aodoù-an-Arvor.\n6 a viz Meurzh : ar gorventenn Zeus a ra kalz a zistruj e Breizh. Tud zo bet gloazet, gwez zo bet diskaret, 200 000 ti zo bet troc'het an tredan dezho.\n15 a viz Meurzh : krouet eo bet ent-ofisiel an agregadur evit "yezhoù Bro-C'hall", unan hollek ma c'haller choaz etre euskareg, brezhoneg, katalaneg, korseg, kreoleg, okitaneg ha tahitieg\n24 a viz Meurzh : abadenn ar Prizioù e Lannuon. Ouzhpenn ar prizioù boas eo bet enoret liseidi lise Diwan, e Karaez, hag a c'houlenn kaout gwir da dremen ar vachelouriezh e brezhoneg.\n28-30 a viz Meurzh : kendalc'h sindikad gall al labour-douar FNSEA, e Brest.\n5 a viz Mae : marv trumm Corinne Erhel, kannadez pastell-vro Lannuon, abaoe 2007.\n11 a viz Mae : ganedigezh Fañch Bernard, en ospital Kemper, hag e dud eus Rosporden. Nac'hañ a reer outo anv-badez o mab, Fañch, dibabet ganto.\n19 hag 20 a viz Mae : Gouel Broadel ar Brezhoneg e Langoned.\n2 a viz Gouere : lakaet eo bet Gwilherm Kere ha Mari Droniou, eus Tremael, e Bro-Dreger, war roll ar Re Reizh a-douez ar broadoù, dre m'o doa saveteet ur familh Yuzevien e-pad an Eil Brezel-bed.\n2 a viz Gwengolo : 1200 den e Kemper ha 300 e Naoned o deus manifestet, galvet gant Diwan, a-enep dibenn ar "c'hevratoù skoazellet". 84 fost a vefe lakaet en arvar er skolioù Diwan gant diviz ar stad da baouez gant ar c'hevratoù-se evit an dud a glask labour.\n4 a viz Gwengolo : ur skol Diwan nevez a zigor he dorioù e Plougastell.\n13 a viz Gwengolo : embannet he deus lez-varn Kemper he barnadenn en afer ar bugel anvet Fañch Bernard : difennet eo skrivañ an anv-bihan Fañch, rak degemer an dildenn en anv-se a yafe a-enep "unded ar vro", eme ar varnerien.\n28 a viz Gwengolo : kren-douar bihan e Breizh, 3,9 e ventelezh e Skeuliad Richter, hag e greizenn e-kichen Gentieg.\n17 a viz Kerzu : erruout a ra François Gabart e porzh Brest, goude bezañ graet tro ar bed e-unan gant ur vag-dre-lien e-korf 42 zevezh ha 16 eurvezh.\nCorinne Erhel, politikerez\nReun ar C’halan, skolveuriad ha skrivagner brezhonek\nJean-Michel Guilcher, tudoniour\nDivi Kervella, yezhour ha troour brezhonek.\nJean-Louis Latour, bet prezidant Kendalc'h\nRonan Leprohon, politikour breizhat, unan eus diazezerien Unvaniezh Demokratel Breizh.\n↑ The Guardian 13/09/2017\nAdtapet diwar « https://br.wikipedia.org/w/index.php?title=2017_e_Breizh&oldid=1886795 »\nIstor Breizh en XXIvet kantved\nKemmoù diwezhañ degaset d'ar bajenn-mañ d'an 23 Her 2020, da 15:08.


Lig 2 : Brest, Poentoù daoust d’an diaezamantoù | YA! Keleier e brezhoneg - kazetenn sizhuniek enlinenn\nKeleier » Sport » Lig 2 : Brest, Poentoù daoust d’an diaezamantoù\nLig 2 : Brest, Poentoù daoust d’an diaezamantoù\n07 / 09 / 2016 | Sport | Commentaires fermés sur Lig 2 : Brest, Poentoù daoust d’an diaezamantoù\nD’al Lun 29 a viz Eost e c’hoarie Brest e Sochaux. Kroget eo mat an daou skipailh gant ar c’houlzad, kement ma talveze ar c’hrogad d’ur stourm etre hini kentañ, hag an eil er renkadur…\nA-raok ar c’hrogad-mañ e oa 2 boent lañs gant Brest war Sochaux. Met ne errue ket an Ti’Zef seder war tachenn Auguste Bonal, rak ar sizhun a-raok e oant bet trec’het gant Sochaux, hag int bet skarzhet kuit eus “Kib al Lig” ganto. Kerkent hag ar munutennoù kentañ e seblante an daou skipailh kaout c’hoant leuskel digor ar c’hoari. Buan-tre e teue al Leoniged da vezañ dañjerus un tamm. E fin ar c’hard-eur kentañ e oant mestr war an dachenn zoken. Dic’houest e chome paotred Brest da skarzhañ kuit ar volotenn pellik a-walc’h ouzh o fal. D’ar 25 mn e plante argader Sochaux ur pal kentañ.\nNec’het e oa an Ti’Zef, c’hoant ganto mont re vuan, ha diresis ma oant. Echuiñ a rae an hanterenn gentañ gant Sochaux o ren ar c’hrogad, hag hep ma vefe da dortal, 1-0. Gwashoc’h vije bet, rak ne oa ket bet pell al Leoniged da blantañ un eil pal.\nFoll ar c’hrogad !\n3 munutenn goude m’en defe an tredeog c’hwitellet an eil hanterenn e plante Sochaux o eil pal, a-drugarez da Andriatsima. Eñ an hini eo hag a blantas ar pal kentañ dija. Setu badaouet c’hoarierien Brest. Da c’houde, e-pad ur 15 mn bennak, e seblante an traoù mont war washaat evit paotred Brest. Er c’hontrol e oa seder al Leoniged, ganto ar volotenn, hag int o reiñ lusk d’ar c’hrogad. Merañ a raent al lañs o doa tapet, trankilik.\nKoulskoude goude ar 65ved mn o doa paotred Brest un digarez brav da verkañ. Miret e oa ouzh ar volotenn da vont er pal, just war al linenn, gant ur c’hoarier eus Sochaux graet gantañ ur gwir vurzhud ! E-pad ar c’hard eur diwezhañ e klaske Brest bountañ un tammig muioc’h, met chom a rae mut an argad. Re nebeud a lusk a oa lakaet er jeu ganto.\nDiaes e teue ar c’hrogad evit an daou skipailh, skuizh ma oa ar c’hoarierien. Skuishoc’h e oa paotred Sochaux, ha dre forzh klask mont war-raok e plante Brest ur pal, padal e oa ar c’hrogad en amzer ouzhpenn (90+1).\nAmzer d’an tredeog reiñ lañs en-dro d’ar c’hrogad evit 2 pe 3 munutenn c’hoazh, hag e plante Brest o eil pal ! Hag int aet rampo e fin tout ar c’hrogad (90+3) !\nGoude pemp devezh er c’hampionad o deus dastumet Brestiz 11 poent. Emaint e kentañ plas ar renkadur. Daoust d’an diaezamantoù o deus a-wechoù eo gouest skipailh Brest da zastum poentoù. Ur sin mat-tre eo evit peurrest ar c’houlzad !


Kebek - Wikipedia\nBanniel Québec Ardamezioù Québec\nSturienn: Je me souviens (Galleg: Kounaat a ran)\nYezh(où) ofisiel Galleg\nBleunienn (Iris versicolor)\nGwezenn Bezv melen\nEvn Kaouenn erc'h\nKêr-benn Kêr Gebek (Québec)\nKêr vrasañ Montréal\nLetanant-Gouarnour Pierre Duchesne\nKentañ Ministr Philippe Couillard (PLQ)\nDileuridi er Parlamant\n• sezioù e Ti ar C'humunioù\n• sezioù er Sened\n• Dour (% an holladl) Renk 2l\n176,928 km² (11.5%)\n• Hollad (2006)\n• Stankter Renk 2l\n• Dre zen\n$274.863 billion (2l)\nKengevread 1añ Gouere, 1867 (1añ)\nGwerzhid-eur UTC-5, -4\n• Kod post\nKontet eo an tiriadoù er renkadurioù\nKebek (Québec e galleg, Quebec e saozneg) a zo ur broviñs, eus reter Kanada, an hini nemeti m’eo ar galleg ar yezh pennañ. Kêr Gebek eo kêr-benn ar broviñs, p'eo Montreal ar veurgêr armerzhel, kalz pobletoc'h.\nWar ribloù aber ar stêr Sant-Laorañs emaint o-daou, kêr Gebek war ar ribl norzh ha Montreal 400 km pelloc'h er c'hornôg war un enezenn vras.\nA-hed an aber bras emañ an darn vuiañ eus oberezhioù an dud, hag e su ar broviñs a zo tostoc'h d'ar Stadoù-Unanet. An douaroù divent en em astenn betek Kelc'h Arktika n'int ket poblet stank, war-bouez e rannvro Saguenay—Lac-Saint-Jean.\nUr banell degemer e Kebek\nProviñsoù ha Tiriadoù Kanada\nProviñsoù: Alberta • Douar-Nevez ha Labrador • Enez ar Priñs Edward • Kebek • Kolombia Vreizhveuriat • Manitoba • New Brunswick • Ontario • Saskatchewan • Skos Nevez\nTiriadoù: Nunavut • Tiriadoù ar Gwalarn • Yukon\nAdtapet diwar « https://br.wikipedia.org/w/index.php?title=Kebek&oldid=1635180 »\nKemmoù diwezhañ degaset d'ar bajenn-mañ d'an 13 Ebr 2015, da 22:47.